**Luonnos**

Hallituksen esitys eduskunnalle laiksi aluevalvontalain muuttamisesta ja siihen liittyviksi laeiksi

Esityksen pääasiallinen sisältö

Esityksessä ehdotetaan muutettavaksi aluevalvontalakia. Lain säännöksiin vieraan valtion sotilaan, sotilasajoneuvon, valtionilma-aluksen ja valtionaluksen Suomen alueelle tulosta tehtäisiin muutoksia. Muutosten tavoitteena on huomioida Suomen jäsenyys Pohjois-Atlantin liitossa.

Lisäksi lakiin tehtäisiin joitakin muita muutoksia sekä teknisluoteisia muutoksia.

Esityksessä ehdotetaan muutettavaksi myös sotilasajoneuvolakia, puolustustarvikkeiden viennistä annettua lakia sekä ampuma-aselakia aluevalvontalakiin ehdotettavien muutosten johdosta.

Esitys toteuttaa pääministeri Petteri Orpon hallituksen ohjelman kokonaisuutta Aktiivinen ja kansainvälinen Nato-Suomi.

Lait on tarkoitettu tulemaan voimaan x.x.2025.

—————

Sisällys

[Esityksen pääasiallinen sisältö 1](#_Toc170281130)

[PERUSTELUT 4](#_Toc170281131)

[1 Asian tausta ja valmistelu 4](#_Toc170281132)

[1.1 Tausta 4](#_Toc170281133)

[1.2 Valmistelu 4](#_Toc170281134)

[2 Nykytila ja sen arviointi 5](#_Toc170281135)

[2.1 Aluevalvontalaki 5](#_Toc170281136)

[2.2 Valtioneuvoston asetus aluevalvonnasta 5](#_Toc170281137)

[2.3 Sotilasajoneuvolaki 6](#_Toc170281138)

[2.4 Laki puolustustarvikkeiden viennistä 6](#_Toc170281139)

[2.5 Ampuma-aselaki 6](#_Toc170281140)

[3 Tavoitteet 6](#_Toc170281141)

[4 Ehdotukset ja niiden vaikutukset 7](#_Toc170281142)

[4.1 Keskeiset ehdotukset 7](#_Toc170281143)

[4.2 Pääasialliset vaikutukset 8](#_Toc170281144)

[4.2.1 Vaikutukset kansalliseen turvallisuuteen ja maanpuolustukseen 8](#_Toc170281145)

[4.2.2 Taloudelliset vaikutukset 9](#_Toc170281146)

[4.2.3 Vaikutukset viranomaisiin 9](#_Toc170281147)

[4.2.4 Vaikutukset perus- ja ihmisoikeuksiin 9](#_Toc170281148)

[5 Muut toteuttamisvaihtoehdot 9](#_Toc170281149)

[5.1 Vaihtoehdot ja niiden vaikutukset 9](#_Toc170281150)

[5.2 Ulkomaiden lainsäädäntö ja muut ulkomailla käytetyt keinot 9](#_Toc170281151)

[5.2.1 Ruotsi 9](#_Toc170281152)

[5.2.2 Norja 11](#_Toc170281153)

[5.2.3 Tanska 12](#_Toc170281154)

[5.2.4 Viro 13](#_Toc170281155)

[6 Lausuntopalaute 15](#_Toc170281156)

[7 Säännöskohtaiset perustelut 16](#_Toc170281157)

[7.1 Aluevalvontalaki 16](#_Toc170281158)

[7.2 Sotilasajoneuvolaki 25](#_Toc170281159)

[7.3 Laki puolustustarvikkeiden viennistä 25](#_Toc170281160)

[7.4 Ampuma-aselaki 26](#_Toc170281161)

[8 Lakia alemman asteinen sääntely 26](#_Toc170281162)

[9 Voimaantulo 27](#_Toc170281163)

[10 Suhde muihin esityksiin 27](#_Toc170281164)

[10.1 Esityksen riippuvuus muista esityksistä 27](#_Toc170281165)

[11 Suhde perustuslakiin ja säätämisjärjestys 27](#_Toc170281166)

[Lakiehdotukset 30](#_Toc170281167)

[aluevalvontalain muuttamisesta 30](#_Toc170281168)

[sotilasajoneuvolain 1 ja 2 §:n muuttamisesta 36](#_Toc170281169)

[puolustustarvikkeiden viennistä annetun lain 2 §:n muuttamisesta 37](#_Toc170281170)

[ampuma-aselain 17 §:n muuttamisesta 38](#_Toc170281171)

[Liitteet 39](#_Toc170281172)

[Rinnakkaistekstit 39](#_Toc170281173)

[aluevalvontalain muuttamisesta 39](#_Toc170281174)

[puolustustarvikkeiden viennistä annetun lain 2 §:n muuttamisesta 49](#_Toc170281175)

[ampuma-aselain 17 §:n muuttamisesta 50](#_Toc170281176)

PERUSTELUT

1. Asian tausta ja valmistelu
	1. Tausta

Aluevalvontalaki (755/2000) tuli voimaan 1.1.2001. Lakia on sen voimassaolon aikana muutettu useita kertoja.

Tasavallan presidentti päätti 17.5.2022 valtioneuvoston esityksestä, että Suomi ilmoittaa Pohjois-Atlantin liitolle (jäljempänä *Nato*) kiinnostuksensa käydä keskustelut Suomen liittymisestä Natoon. Tasavallan presidentti asetti valtuuskunnan Suomen liittymisestä käytäviin keskusteluihin Naton ja sen jäsenvaltioiden kanssa. Naton jäsenmaiden valtionpäämiesten tehtyä asiaa koskevan päätöksen 29.6.2022 käytiin liittymiskeskustelut 4.7.2022 ja Suomen liittymispöytäkirja allekirjoitettiin 5.7.2022. Liittymispöytäkirjan allekirjoituksen jälkeen Suomesta tuli Naton tarkkailijajäsen ja liittymispöytäkirjan kansallinen ratifiointi Nato-maissa käynnistettiin. Kaikkien jäsenmaiden ratifioitua Suomen liittymispöytäkirjan ja Suomen hyväksyttyä jäsenyyden kansallisesti Suomesta tuli Naton jäsen 4.4.2023.

Pääministeri Petteri Orpon hallituksen ohjelmassa (jakso 8.1. Aktiivinen ja kansainvälinen Nato-Suomi) on useita kirjauksia, joilla on liittymäkohtia puolustusministeriön hallinnonalan lainsäädäntöön ja siten myös aluevalvontalainsäädäntöön. Hallitusohjelman mukaan Naton jäsenenä Suomi varautuu vastaanottamaan apua liittolaisiltaan sekä antamaan apua liittolaisilleen. Suomi osallistuu täysimääräisesti Naton kaikkeen toimintaan mukaan lukien Naton rauhan ajan yhteisen puolustuksen tehtäviin sekä sitoutuu Naton 360-asteiseen eli koko liittokunnan kattavaan pelotteeseen ja yhteiseen puolustukseen. Nato-jäsenenä Suomi on turvallisuuden tuottaja ja luotettava yhteistyökumppani, joka omalta osaltaan edistää Naton uskottavuutta ja toimintakykyä niin lähialueillamme kuin globaalisti. Lisäksi hallitus arvioi Nato-jäsenyyteen liittyvät lainsäädäntömuutostarpeet ja käynnistää välittömästi niihin tarvittavat valmistelut.

Suomen Nato-jäsenyys aiheuttaa muutostarpeita kansalliseen lainsäädäntöön, myös aluevalvontalakiin.

* 1. Valmistelu

Puolustusministeriö asetti 2.2.2023 työryhmän, jonka tehtävänä on arvioida Suomen Pohjois-Atlantin liittoon liittymisestä johtuvia säädösmuutostarpeita ja valmistella tarvittavat puolustusministeriön toimialan säädösluonnokset. Työryhmässä ovat edustettuina puolustusministeriön hallintopoliittisen osaston lainvalmistelu- ja oikeusyksikkö, puolustuspoliittinen osasto sekä Pääesikunta. Lisäksi työryhmässä toimii pysyvä asiantuntija puolustusministeriöstä. Työryhmässä on tunnistettu tarve muuttaa aluevalvontalakia Suomen Nato-jäsenyyden johdosta.

Hallituksen esitys on valmisteltu virkatyönä osana työryhmän työtä.

Esitysluonnos oli lausuntokierroksella 26.6-21.8.2024. Lausunto pyydettiin kaikilta ministeriöiltä, tasavallan presidentin kanslialta, Pääesikunnalta, Rajavartiolaitoksen esikunnalta, Poliisihallitukselta, eduskunnan oikeusasiamiehen kanslialta, valtioneuvoston oikeuskanslerilta sekä Liikenne- ja viestintävirasto Traficomilta.

1. Nykytila ja sen arviointi
	1. Aluevalvontalaki

Puolustusvoimista annetun lain (551/2007) 3 §:n mukaan Puolustusvoimat valvoo Suomen maa- ja vesialuetta sekä ilmatilaa ja turvaa alueellista koskemattomuutta siten kuin aluevalvontalaissa säädetään.

Valtion täysivaltaisuuteen kuuluu sen alueellinen koskemattomuus, mistä seuraa, että valtion viranomaiset ovat lain nojalla toimivaltaisia ylläpitämään ja tarvittaessa puolustamaan valtion alueellista koskemattomuutta ja puuttumaan sitä loukkaaviin tekoihin. Valtakunnan alueellista koskemattomuutta valvotaan, ja se turvataan käyttämällä tarvittaessa voimakeinoja. Suomen alueellisen koskemattomuuden valvonnasta ja turvaamisesta eli aluevalvonnasta säädetään aluevalvontalaissa. Aluevalvontalaissa säädetään myös vieraiden valtioiden sotilaiden ja sotilasajoneuvojen sekä valtionilma-alusten ja valtionalusten Suomen alueelle tulon ja siellä oleskelun edellytyksistä, lupamenettelyistä, alueellisen koskemattomuuden valvontaan ja turvaamiseen osallistuvista viranomaisista sekä viranomaisten tehtävistä ja toimivallasta.

Valtakunnan alueellisen koskemattomuuden valvonnasta ja turvaamisesta huolehtivat sotilas-, rajavartio-, poliisi-, tulli-, merenkulku-ja ilmailuviranomaiset. Aluevalvontaviranomaisten toiminnan johtaminen ja yhteensovittaminen kuuluu puolustusministeriölle.

Aluevalvontalain 4 §:n1 momentin mukaan vieraan valtion sotilas ei saa ilman lupaa tulla Suomen alueelle eikä olla maassa, ellei Suomea velvoittavasta kansainvälisestä sopimuksesta muuta johdu. Sama koskee vieraan valtion sotilasajoneuvoa. Aluevalvontalain 5 §:n 1 momentin mukaan Vieraan valtion valtionilma-alus saa tulla Suomen alueelle ja olla maassa vain Suomea velvoittavan kansainvälisen sopimuksen tai luvan perusteella, jollei kyse ole valtionpäämiestä kuljettavasta ilma-aluksesta tai valtionaluksesta taikka Suomena alueelle tulosta kiireellisen pelastustehtävän, rajaturvallisuustehtävän tai ympäristövahinkojen torjuntatehtävän tai talvimerenkulun avustustehtävän vuoksi. Vieraan valtion valtionalusta ei tarvitse lupaa maahantuloon, jos kysymys on viattomasta kauttakulusta.

Vieraan valtion sotilas, sotilasajoneuvo, valtion ilma-alus sekä valtionalus tarvitsevat siis pääsääntöisesti luvan tullakseen Suomen alueelle ja ollakseen maassa. Aluevalvontalain 10 §:n mukaan Pääesikunta käsittelee ja ratkaisee lupa-asian.

Suomen Nato-jäsenyys aiheuttaa tarpeen muuttaa aluevalvontalain maahantuloa koskevia säännöksiä. Nato-jäsenyyden myötä esimerkiksi kansainvälinen harjoitustoiminta sekä muu kansainvälinen toiminta Suomen alueella tulee lisääntymään, minkä johdosta on tarkoituksenmukaista, että aluevalvontalain maahantuloa koskevat säännökset ovat ajantasaisia.

* 1. Valtioneuvoston asetus aluevalvonnasta

Aluevalvonnasta annettu valtioneuvoston asetus (971/2000, jäljempänä *aluevalvonta-asetus*) tuli voimaan 1.1.2001. Asetuksessa annetaan tarkempia säännöksiä muun muassa maahantuloa koskevaan hakemukseen liittyen, hakemuksessa annettavista tiedoista sekä muihin aluevalvontalaissa tarkoitettuihin lupa-asioihin liittyen.

Aluevalvonta-asetuksen 3 §:ssä säädetään toistuvaan maahantuloon oikeuttavasta luvasta ja sitä koskevasta hakemuksesta. Säännöksen 1 momentin mukaan Euroopan talousalueeseen kuuluvan valtion tai Schengenin säännöstöä soveltavan valtion sotilaalle ja sotilasajoneuvolle, valtionilma-alukselle tai valtionalukselle lupa Suomen alueelle tuloon voidaan myöntää olemaan voimassa enintään yhden kalenterivuoden pituisen määräajan kerrallaan.

Suomen Nato-jäsenyyden myötä ei ole tarkoituksenmukaista, että voimassa olevan sääntelyn vuoksi keskeisistä liittolaisista esimerkiksi Yhdysvalloille, Kanadalle ja Isolle-Britannialle ei ole mahdollista myöntää toistuvaan maahantuloon oikeuttavaa lupaa. Tämän vuoksi säännöstä toistuvaan maahantuloon oikeuttavasta luvasta tulisi muuttaa. Lisäksi on katsottu, että säännös tulisi valtioneuvoston asetuksen sijaan nostaa lain tasolle aluevalvontalakiin.

* 1. Sotilasajoneuvolaki

Sotilasajoneuvolaki (332/2023) tuli voimaan 1.7.2023. Laissa säädetään sotilasajoneuvojen ja niiden yhdistelmien luokituksesta, rakenteesta, hallintalaitteista, järjestelmistä, komponenteista, erillisistä yksiköistä, osista ja varusteista, ympäristöominaisuuksista, hyväksymisestä ja rekisteröinnistä sekä katsastuksesta. Lisäksi laissa säädetään Puolustusvoimien ajoneuvojen käytön valvonnasta sekä niiden kunnon ja rekisteriin merkittyjen tietojen tarkastamisesta. Laissa säädetään myös vieraan valtion tai kansainvälisen järjestön aluevalvontalain mukaisen luvan perusteella Suomessa olevan kansainvälisen sotilasajoneuvon vaatimusten mukaisuuden toteamisesta ja liikennekelpoisuuden valvonnasta.

* 1. Laki puolustustarvikkeiden viennistä

Laki puolustustarvikkeiden viennistä (282/2012) tuli voimaan 30.6.2012. Laissa säädetään puolustustarvikkeiden viennin, siirron, välityksen ja kauttakuljetuksen valvonnasta ja valvontamenettelystä. Lain 2 §:ssä säädetään lain soveltamisalan rajauksista. Lain 2 §:n 4 kohdan mukaan lakia ei sovelleta, jos toimintaan on myönnetty lupa aluevalvontalain nojalla.

Lain 3 §:n mukaan puolustustarvikkeella tarkoitetaan Euroopan unionin yhteisessä puolustustarvikeluettelossa (puolustustarvikeluettelo) määriteltyjä, ominaisuuksiensa perusteella 22 tuoteluokkaan jaoteltuja, erityisesti sotilaskäyttöön suunniteltuja tuotteita ja niitä varten suunniteltuja komponentteja, lisälaitteita, lisävarusteita, varustusta ja järjestelmiä. Puolustustarvikkeella tarkoitetaan myös puolustustarvikkeen valmistukseen liittyvää tietotaitoa ja valmistusoikeutta.

* 1. Ampuma-aselaki

Ampuma-aselaki (1/1998) on tullut voimaan 1.3.1998. Lain 1 §:n mukaan lakia sovelletaan ampuma-aseisiin, aseen osiin ja patruunoihin, lukuun ottamatta paukkupatruunoita, sekä erityisen vaarallisiin ammuksiin. Lakia sovelletaan myös ohjus- ja raketinheitinjärjestelmiin, kaasusumuttimiin ja tehokkaisiin ilma-aseisiin.

Lain 17 §:ssä säädetään lain soveltamisalaa koskevista poikkeuksista. Pykälän 10 kohdan c alakohdan mukaan laki ei koske vieraan valtion asevoimille kuuluvien ampuma-aseiden, aseen osien, patruunoiden ja erityisen vaarallisten ammusten siirtoa Suomeen tai Suomesta, tuontia, vientiä, valmistamista, korjaamista, muuntamista tai hallussapitoa, jos toimintaan on myönnetty lupa aluevalvontalain (755/2000) nojalla.

1. Tavoitteet

Esityksen tavoitteena on tehdä aluevalvontalakiin Suomen Nato-jäsenyyden edellyttämät kiireellisimmät muutokset. Esityksen tavoitteena on huomioida maahantuloon ja maahantulolupiin liittyvissä säännöksissä Suomen Nato-jäsenyys. Tavoitteena on mahdollistaa joustavampi yhteistyö Naton jäsenvaltioiden kanssa niiden joukkojen saapuessa Suomeen, esimerkiksi harjoitustoiminnasta johtuen.

Edelleen tavoitteena on helpottaa kansainvälisen avun vastaanottamiseen ja yhteistoimintaan liittyviä järjestelyjä silloin, kun tähän toimintaan liittyy vieraan valtion sotilaan, sotilasajoneuvon, valtionilma-aluksen tai valtionaluksen maahantulo Suomen alueelle ja maahantulo perustuu päätökseen, josta on päätetty kansainvälistä apua, yhteistoimintaa ja muuta kansainvälistä toimintaa koskevasta päätöksenteosta annetun lain (418/2017) tai puolustusvoimista annetun lain nojalla.

Tavoitteena on myös huomioida sotilasajoneuvolain, puolustustarvikkeiden viennistä annetun lain sekä ampuma-aselain tietyissä säännöksissä tässä esityksessä aluevalvontalakiin ehdottavat muutokset.

1. Ehdotukset ja niiden vaikutukset
	1. Keskeiset ehdotukset

*Aluevalvontalaki*

Esityksessä ehdotetaan täsmennettäväksi aluevalvontalain maahantulolupia koskevaa sääntelyä. Pääsääntönä laissa kuitenkin säilyisi edelleen se, että lähtökohtaisesti vieraan valtion sotilas, sotilasajoneuvo, valtionilma-alus ja valtionalus saa tulla Suomen alueelle ja olla maassa vain sille hakemuksesta myönnetyn maahantuloluvan perusteella.

Aluevalvontalakiin ehdotetaan lisättäväksi säännös, jonka mukaan Pohjois-Atlantin liiton jäsenvaltion, Euroopan talousalueeseen kuuluvan valtion tai Schengenin säännöstöä soveltavan valtion sotilaalle, sotilasajoneuvolle, valtionilma-alukselle ja valtionalukselle voitaisiin myöntää Suomen alueelle tuloon lupa ilman nimenomaista hakemusta.

Aluevalvontalakiin ehdotetaan lisättäväksi voimassa olevan aluevalvonnasta annetun valtioneuvoston asetuksen 3 §:n 1 momentin mukainen säännös toistuvaan maahantuloon oikeuttavasta luvasta. Lisäksi säännöstä muutettaisiin siten, että Euroopan talousalueeseen kuuluvan valtion tai Schengenin säännöstöä soveltavan valtion sotilaan, sotilasajoneuvon, valtionilma-aluksen ja valtionaluksen lisäksi myös Pohjois-Atlantin liiton jäsenvaltion sotilaalle, sotilasajoneuvolle, valtionilma-alukselle ja valtionalukselle voitaisiin hakemuksesta myöntää Suomen alueelle tuloon lupa, joka on voimassa enintään yhden kalenterivuoden pituisen määräajan kerrallaan.

Lakiin ehdotetaan myös lisättäväksi säännös, jonka mukaan vieraan valtion sotilaalta, sotilasajoneuvolta, valtionilma-alukselta ja valtionalukselta ei edellytettäisi aluevalvontalain mukaista maahantulolupaa sellaisissa tilanteissa, joissa vieraan valtion sotilaan, sotilasajoneuvon, valtionilma-aluksen tai valtionaluksen maahantulo Suomen alueelle liittyy Suomen pyytämän avun vastaanottamiseen tai Suomessa tapahtuvaan yhteistoimintaan, josta on päätetty kansainvälistä apua, yhteistoimintaa ja muuta kansainvälistä toimintaa koskevasta päätöksenteosta annetun lain tai puolustusvoimista annetun lain nojalla.

Lisäksi aluevalvontalain säännöstä koskien aluevalvontayhteistyötä muutettaisiin siten, että säännöksen sanamuotoon lisättäisiin maininta Natosta.

Lakiin ehdotetaan tehtäväksi myös joitakin muita yksittäisiä, soveltamiskäytännössä tarpeelliseksi havaittuja muutoksia sekä eräitä teknisluonteisia muutoksia.

*Sotilasajoneuvolaki*

Esityksessä ehdotetaan muutettavaksi myös sotilasajoneuvolakia. Sotilasajoneuvolain 1 §:n soveltamisalasäännökseen ja lain 2 §:n määritelmäsäännökseen tehtäisiin teknisluonteiset muutokset aluevalvontalakiin ehdotettavien muutosten johdosta siten, ettei sotilasajoneuvolain soveltumista Suomessa olevan vieraan valtion tai kansainvälisen järjestön kansainvälisen sotilasajoneuvoon sidottaisi enää siihen, että kyseinen sotilasajoneuvo on Suomessa aluevalvontalain mukaisen luvan perusteella. Lisäksi 1 §:ään lisättäisiin maininta Suomea velvoittavasta kansainvälisestä sopimuksesta.

*Laki puolustustarvikkeiden viennistä*

Esityksessä ehdotetaan muutettavaksi puolustustarvikkeiden viennistä annetun lain 2 §:n 4 kohtaa, koska esityksessä ehdotetaan aluevalvontalakiin lisättäväksi uusia säännöksiä, joiden mukaan vieraan valtion sotilaalta ei edellytettäisi lupaa pitää ampuma-asetta Suomessa ollessaan tai vieraan valtion ilma-alukselta tai valtionalukselta ei edellytettäisi tiettyihin toimintoihin lupaa, mikäli vieraan valtion sotilaan, valtionilma-aluksen tai valtionaluksen maahantulo Suomen alueelle liittyy Suomen pyytämän avun vastaanottamiseen tai Suomessa tapahtuvaan yhteistoimintaan, josta on päätetty kansainvälistä apua, yhteistoimintaa ja muuta kansainvälistä toimintaa koskevasta päätöksenteosta annetun lain tai puolustusvoimista annetun lain nojalla.

Edellä kerrotun johdosta olisi tarkoituksenmukaista, että puolustustarvikkeiden viennistä annetun lain 2 §:n säännös lain soveltamisalan rajauksista kattaisi myös sellaiset tilanteet, joissa toimintaan ei edellytetä lupaa aluevalvontalain nojalla.

*Ampuma-aselaki*

Esityksessä ehdotetaan muutettavaksi ampuma-aselain 17 §:n 10 kohdan c-alakohtaa, koska esityksessä ehdotetaan aluevalvontalakiin lisättäväksi uusia säännöksiä, joiden mukaan vieraan valtion sotilaalta ei edellytettäisi lupaa pitää ampuma-asetta Suomessa ollessaan tai vieraan valtion ilma-alukselta tai valtionalukselta ei edellytettäisi tiettyihin toimintoihin lupaa, mikäli vieraan valtion sotilaan, valtionilma-aluksen tai valtionaluksen maahantulo Suomen alueelle liittyy Suomen pyytämän avun vastaanottamiseen tai Suomessa tapahtuvaan yhteistoimintaan, josta on päätetty kansainvälistä apua, yhteistoimintaa ja muuta kansainvälistä toimintaa koskevasta päätöksenteosta annetun lain tai puolustusvoimista annetun lain nojalla.

Edellä kerrotun johdosta olisi tarkoituksenmukaista, että ampuma-aselain 17 §:n 10 kohdan c-alakohdan säännös lain soveltamisalan rajauksista kattaisi myös sellaiset tilanteet, joissa toimintaan ei edellytetä lupaa aluevalvontalain nojalla.

* 1. Pääasialliset vaikutukset
		1. Vaikutukset kansalliseen turvallisuuteen ja maanpuolustukseen

Esityksellä olisi myönteistä vaikutusta kansalliseen turvallisuuteen ja Suomen suvereniteetin turvaamiseen, koska aluevalvontalain säännösten avulla pyritään suojaamaan ensinnäkin Suomen itsemääräämisoikeutta. Lisäksi ehdotettavilla säännöksillä olisi myönteisiä vaikutuksia sotilaallisen maanpuolustuksen edellytyksiin. Pohjois-Atlantin sopimuksen 3 artiklan mukaan osapuolet ylläpitävät ja kehittävät yhdessä ja erikseen, jatkuvan ja tehokkaan oman valmistautumisen ja keskinäisen avun pohjalta, kansallista ja yhteistä kykyään puolustautua aseellisia hyökkäyksiä vastaan. Ehdotettavien säännösten avulla mahdollistettaisiin myös Pohjois-Atlantin sopimuksen 3 artiklan mukaisten edellä kuvattujen velvoitteiden ja maanpuolustuksen toimintaedellytysten kehittäminen yhdessä ja erikseen Naton jäsenvaltioiden kanssa. Säännöksillä myös yhdenmukaistetaan Suomen osalta maahantuloon liittyviä toimintatapoja.

* + 1. Taloudelliset vaikutukset

Esityksellä ei arvioida olevan taloudellisia vaikutuksia.

* + 1. Vaikutukset viranomaisiin

Esityksen arvioidaan vähentävän jossain määrin Pääesikunnan maahantulolupien myöntämiseen liittyvää työmäärää. Koska ehdotettavien säännösten perusteella esimerkiksi Naton jäsenvaltioille voitaisiin myöntää toistuvaan maahantuloon oikeuttava lupa, ei vastaisuudessa esimerkiksi jokaiseen Suomen alueelle tuloon tarvitsisi erikseen myöntää maahantulolupaa, mikäli tietylle valtiolle olisi myönnetty toistuvaan maahantuloon oikeuttava lupa.

Ehdotettavilla säännöksillä ei arvioida olevan suoria vaikutuksia viranomaisten yhteistyön perusteisiin. Toiminnan lisääntyminen, esimerkiksi Suomessa tapahtuva kansainvälinen harjoitustoiminta, voi aiheuttaa tarvetta monimuotoisemmalle yhteistyölle esimerkiksi poliisin ja Rajavartiolaitoksen kanssa. Toiminnan lisääntyminen ei kuitenkaan nimenomaisesti johdu nyt ehdotettavista säännöksistä.

* + 1. Vaikutukset perus- ja ihmisoikeuksiin

Esityksessä ei ehdoteta sellaisia säännöksiä, joilla esimerkiksi rajoitettaisiin perustuslaissa säädettyjä oikeuksia. Esityksellä ei ole siten suoria vaikutuksia yksilöiden perus- ja ihmisoikeuksiin.

1. Muut toteuttamisvaihtoehdot
	1. Vaihtoehdot ja niiden vaikutukset

Tällä esityksellä on tarkoitus toteuttaa Nato-jäsenyyden aiheuttamat välttämättömät muutos-tarpeet aluevalvontalakiin. Lakiin sisätyvien yksittäisten säännösten muuttamisen vaihtoehtona tarkasteltiin lain kokonaisuudistusta, mutta asian valmistelun edetessä päätettiin, että kokonaisuudistuksen tarve arvioidaan myöhemmin, kun tässä esityksessä ehdotettavien muutosten soveltamiskäytännöstä on saatu kokemusta.

* 1. Ulkomaiden lainsäädäntö ja muut ulkomailla käytetyt keinot
		1. Ruotsi

Ruotsissa keskeinen aluevalvontaa sääntelevä asetus on Tillträdesförordning (1992:118). Siinä säädetään vieraan valtion alusten, ilma-alusten ja ajoneuvojen pääsystä Ruotsin alueelle ja kulusta sen alueella rauhan aikana.

Lupaviranomaisena toimii Ruotsin puolustusvoimat (Försvarsmakten) tai hallitus. Puolustusvoimat on toimivaltainen myöntämään tarvittavan maahantuloluvan vieraan valtion aluksille, joita hyödynnetään työssä poijujen ja muiden meriturvallisuuteen liittyvien laitteiden kanssa merenkulkulaitoksen (Sjöfartsverket) pyynnöstä, muille vieraan valtion aluksille kuin sota-aluksille samaan tarkoitukseen rannikkovartioston (Kustbevakningen) pyynnöstä, muille vieraan valtion ilma-aluksille kuin sotilaslentokoneille merenkulkulaitoksen pyynnöstä, ja muille vieraan valtion sotilasajoneuvoille kuin taisteluajoneuvoille tullin (Tullverket) pyynnöstä. Lisäksi puolustusvoimat voi myöntää maahantuloluvan vieraan valtion ilma-aluksille, jotka toimivat niin kutsutun Avoin taivas -sopimuksen (Fördrag om observationsflygningar, SÖ 2002:61) alla. Puolustusvoimat on toimivaltainen myöntämään maahantuloluvan vieraan valtion alukselle, ilma-alukselle tai sotilasajoneuvolle pelastusoperaatioiden tai niiden harjoitusten yhteydessä pelastustoimesta vastaavan valtion viranomaisen tai kunnan pyynnöstä. Kuitenkin kun kyse on muista vieraan valtion alukselle, ilma-alukselle ja sotilasajoneuvolle myönnettävästä maahantuloluvasta, luvan myöntää hallitus. Niissä tilanteissa, jossa hallitus toimii lupaviranomaisena, puolustusvoimat antaa tarkempia määräyksiä maahantulon käytännön toteutukseen liittyvistä asioista. Nämä säännökset koskevat sellaisten maiden aluksia ja ajoneuvoja, jotka eivät käy sotaa.

Hallituksen toimivaltaan kuuluvat luvat käsitellään valtioneuvoston kansliassa puolustusministeriössä. Sinne ohjataan lupahakemukset, jotka koskevat ulkomaisten taistelu- koulu- ja signaalitiedustelukoneiden, taisteluhelikoptereiden, sota-alusten ja sotilasajoneuvojen maahantuloa ja harjoituksia. Muiden vieraan valtion alusten maahantulolupahakemukset ohjataan merenkulkulaitokselle ja rannikkovartiostolle, ja muiden vieraan valtion alusten hakemukset tullille. Pelastusoperaatioita ja niiden harjoituksia koskevat maahantulolupahakemukset ohjataan suoraan puolustusvoimille. Puolustusvoimissa lupamenettelystä ja sitä koskevista kysymyksistä vastaa Tillståndssektionen vid Insatsstabens genomförandeavdelning (HKV INSS J3 Tillstånd).

Vieraan valtion alukset ja ilma-alukset, lukuun ottamatta sota-aluksia ja sotilaslentokoneita, eivät tarvitse maahantulolupaa, kun vieraan valtion virkamiehet käyttävät niitä suorittaessaan tiettyjä viranomaistehtäviä Ruotsin alueella. Näihin kuuluvat poliisitehtävät, joita suoritetaan kansainvälistä poliisiyhteistyötä koskevan lain (Lag (2017:496) om internationellt polisiärt samarbete) operatiivista yhteistyötä koskevien säännösten nojalla, tulliasiat, joita suoritetaan kansainvälistä tulliyhteistyötä koskevan lain (Lag (2000:1219) om internationellt tullsamarbete) rajat ylittävää tulliyhteistyötä koskevien säännösten nojalla, sekä Euroopan parlamentin ja neuvoston asetuksen (EU 2019/1896) eurooppalaisesta raja- ja merivartiostosta mukaisten operaatioiden suorittamiseen liittyvät tehtävät. Tämän lisäksi on vielä muutamia poikkeuksia, joissa maahantulolupaa ei edellytetä. Maahantulolupaa ei asetuksen mukaan edellytetä vieraan valtion aluksen läpikululle Ruotsin aluevesillä, tai vieraan valtion ilma-aluksen kauttakululle Juutinrauman aluevesien yltä. Myös alusten ja ilma-alusten hätätilanteet, sekä ulkomaisten valtionpäämiesten vierailut muodostavat poikkeuksen lupavaatimukselle.

Pysähtyminen Ruotsin alueella ei kuitenkaan lähtökohtaisesti ole sallittua ilman myönnettyä lupaa. Jos vieraan valtion alus on kuitenkin sen meriturvallisuuden vuoksi pakotettu tekemään pysähdyksen Ruotsin alueella, on sen viipymättä tehtävä tästä ilmoitus rannikkovartiostolle. Hallitus ja puolustusvoimat myöntävät pysähtymisluvan vieraan valtion alukselle sen ollessa Ruotsin alueella saman toimivaltajaon mukaan, kuin ne myöntävät luvan maahantulolle.

Myös harjoituksiin liittyvistä luvista säädetään Tillträdesförordning -asetuksessa. Luvan harjoituksiin myöntää Ruotsin hallitus. Lupaa edellytetään ulkomaisen valtion aluksen tai ilma-aluksen taikka ulkomaisen sotilasosaston ampumaharjoituksille sekä muille harjoituksille, kuin pelastustoimintaan liittyville harjoituksille, joihin luvan myöntää edellä kuvatun mukaisesti puolustusvoimat. Puolustusvoimat myöntää myös luvan siinä tapauksessa, että harjoitukset koskevat kansainvälistä sotilaallista testaus-, koulutus- tai harjoitustoimintaa. Kokonaan aluksessa tai ilma-aluksessa toteutettaviin harjoituksiin ei tarvita lupaa. Asetuksessa on kokonaan kielletty sotaa käyvän valtion aluksen tai ilma-aluksen harjoitukset Ruotsin alueella.

Tillträdesförordning -asetuksen mukaisesti poliisilla (Polismyndigheten) rannikkovartiostolla, merenkulkulaitoksella, tullilla ja ilmailuviranomaisilla (luftfartsmyndigheter) on puolustusvoimien ohella aluevalvontaan liittyviä tehtäviä. Näiden viranomaisten täytyy viivytyksettä raportoida puolustusvoimille vieraan valtion aluksista, ilma-aluksista ja sotilasajoneuvoista, kun sellaisia havaitaan Ruotsin alueella tai sen läheisyydessä. Niiden on myös viivytyksettä ilmoitettava puolustusvoimille mahdollisesta asetuksen säännösten rikkomisesta. Asetuksessa on valtuutettu poliisi, rannikkovartiosto, Ruotsin liikennevirasto (Transportstyrelsen) ja tulli antamaan tarkempia ohjeita tähän valvontatehtävään liittyvästä raportoinnista.

Varsinaisena aluevalvontaviranomaisena toimii puolustusvoimat. Puolustusvoimien aluevalvontaan liittyvistä tehtävistä ja toiminnasta alueellisen koskemattomuuden loukkauksiin liittyen on säädetty tarkemmin asetuksella (Förordning (1982:756) om Försvarsmaktens ingripanden vid kränkningar av Sveriges territorium under fred och neutralitet (IKFN-förordning). Sen mukaan puolustusvoimien tulee havaita ja torjua Ruotsiin kohdistuvat alueellisen koskemattomuuden loukkaukset ja yhdessä siviiliviranomaisten kanssa puuttua tillträdesförordning -asetuksen rikkomuksiin. Puolustusvoimat myös avustaa erikseen laissa määriteltyjen sotilaallisen puolustuksen kannalta merkityksellisten vesialueiden valvonnassa sekä merenkulun ja ilmailun valvonnassa.

Ruotsissa kansainvälisestä viranomaisyhteistyöstä säädetään kunkin viranomaisen osalta erikseen kansainvälistä yhteystyötä koskevissa laeissa. Aluevalvontayhteistyöstä ei siis säädetä erillisillä säädöksillä.

* + 1. Norja

Norjassa keskeisin ulkomaisten alusten maahantuloa koskeva säädös on ulkomaisten sotilas- ja siviilialusten pääsyä Norjan alueelle ja oleskelua siellä koskevat asetus (Forskrift om adgang til og opphold på norsk territorium under fredsforhold for fremmede militære og sivile statsfartøyer FOR-1997-05-02-396). Asetus koskee kuten Ruotsin Tillträdesförordning -asetuskin menettelyjä rauhan aikana, ja 1 §:n mukaisesti puolustusministeriö voi kriisi- ja sotatilanteissa mitätöidä asetuksessa säädetyt määräykset. Asetuksen 3 §:n mukaan ulkomaiset sotilas- ja siviilivaltionalukset saavat saapua Norjan alueelle vasta saatuaan etukäteen diplomaattiteitse maahantuloluvan. Lupaviranomaisena toimii ulkoministeriö ja Norjan ulkoasiainhallinnon edustusto, joille on toimitettava lupahakemukset koskien Norjan alueelle saapumista ja siellä oleskelua. Asetuksessa on myös säädetty tarkemmin lupamenettelystä ja siihen liittyvistä määräajoista. Erikseen on kuitenkin kielletty sotaharjoitukset, joille ei ole myönnetty lupaa. Asetuksen 14 §:n mukaan kaikenlainen harjoitus, koulutus tai muu sotilaallinen toiminta Norjan alueella on kielletty, ellei sitä järjestetä Norjan hyväksyttyjen harjoitussuunnitelmien mukaisesti tai ellei siihen ole saatu Norjan viranomaisilta etukäteen lupaa.

Asetuksen 1 §:ssä säädetään, että asetuksen säännökset eivät estä puolustusvoimien komentajan harjoitusohjelmassa määrättyjen harjoitusten tai Norjan osapuolena olevien asevalvontasopimusten mukaista toimintaa. Asetuksen 3 §:n mukaisesti ulkomaiset sotilas- ja ilma-alukset, joiden on määrä osallistua puolustusvoimien komentajan harjoitusohjelman mukaisiin harjoituksiin muodostavat siis poikkeuksen lupavaatimukselle. Niille hyväksyntä voidaan katsoa annetuksi jo harjoituskäskyssä. Lupaa ei myöskään edellytetä kauttakulkuun aluevesille, pysähtymiseen tai ankkuroitumiseen Norjan aluemerelle kauttakulun aikana, taikka kun se on tarpeen ylivoimaisen esteen tai merihädän vuoksi taikka avun antamiseksi vaarassa tai hädässä oleville henkilöille, aluksille tai ilma-aluksille. Näissä tilanteissa aluksia koskee kuitenkin ilmoitusvelvollisuus, ja niiden on viipymättä ilmoitettava oleskelustaan ja sen syystä Norjan viranomaisille. Myös kauttakulun aikana ulkomaisten alusten on kuuden tunnin välein ilmoitettava sijaintinsa ja suunniteltu matkansa.

* + 1. Tanska

Tanskan ilmailulain (LBK nr 1149 af 13/10/2017 Bekendtgørelse af lov om luftfart) 156 §:n mukaan vieraan vallan valtionilma-alukset saavat lentää Tanskan ilmatilassa ainoastaan etukäteen saadun luvan tai niiden säännösten perusteella, jotka koskevat sotilaallisessa käytössä olevien valtionilma-alusten maahantuloa rauhanaikana. Säännöksen perusteella maahantuloluvan myöntämisen osalta toimivaltaisena viranomaisena toimii sotilaallisessa käytössä olevien valtionilma-alusten osalta puolustusministeri kuultuaan liikenne-, rakennus- ja asuntoministeriä ja muussa tapauksessa liikenne-, rakennus- ja asuntoministeri.

Keskeisin vieraan vallan valtionalusten maahantuloa koskeva säädös on vieraan valtion valtionalusten ja valtion ilma-alusten pääsystä Tanskan alueelle rauhan aikana annettu asetus (jäljempänä maahantuloasetus, AND nr 224 af 16/04/1999: Anordning om fremmede orlogsfartøjers og militære luftfartøjers adgang til dansk område under fredsforhold). Asetusta sovelletaan vieraan vallan valtionalusten ja –valtionilma-alusten maahantuloon silloin, kun Tanska ja maahan tulevan valtionaluksen tai valtionilma-aluksen lähettäjävaltio eivät ole sotatilassa. Asetuksen perusteella maahantulolupaa on haettava kymmenen päivää ennen aiottua maahantuloa ja tilanteissa, joissa ei vaadita maahantulolupaa, mutta vieraalle valtiolle on asetettu ilmoitusvelvollisuus maahantulosta, ilmoitus on annettava kolme päivää ennen maahantuloa. Puolustusministerillä on valtuudet poiketa asetuksen sisällöstä.

Tanskan maahantuloasetuksen perusteella vieraan vallan valtionalukset tarvitsevat tiettyjä laivareittejä lukuun ottamatta luvan Tanskan sisävesille saapumiseen. Kyseisten sisävesillä sijaitsevien laivareittien osalta riittää ilmoitus ja ulkovesien läpi tapahtuvasta viattomasta kauttakulusta ei tarvitse ilmoittaa, ellei vähintään kolme saman valtion valtionalusta kauttakulje samaan aikaan samasta paikasta. Hätätilanteissa lupamenettelyä ei tarvitse noudattaa, mutta hädässä olevan aluksen tulee tiedottaa Tanskan merenkulkuviranomaiselle saapumisestaan kansainvälisellä signaalilla.

Valtionilma-alusten osalta maahantulolupa on säädetty Tanskan maahantuloasetuksessa pakolliseksi. Valtionilma-alukset saavat lentää tai laskeutua Tanskan alueella ainoastaan, mikäli ne ovat antaneet ICAO:n (International Civil Aviation Organisation) lentosuunnitelman Tanskan ilmaliikennepalveluelimelle ja ne noudattavat ICAO:n määrittämiä suuntaviivoja sekä Tanskan ilmailuviranomaisten määrittämiä säännöksiä. Maahantulevat valtionilma-alukset eivät saa suorittaa sotilaallisia tai tieteellisiä tehtäviä Tanskan alueella ilman erityislupaa. Maahan tulevissa valtionaluksissa saa olla ripustimet kiinnitettyinä, mutta niissä ei saa olla aseistusta tai kuvausvälineistöä. Elektronisten laitteiden käyttö muuhun kuin navigointiin on kielletty Tanskan alueella.

Tanskan puolustusvoimat voi paikallisen poliisin luvalla perustaa tilapäisen sotilasalueen muun muassa vieraan vallan valtionalusten vierailun ajaksi, mikäli se on tarpeellista henkilöiden tai kaluston suojaamiseksi. Tilapäisen sotilasalueen perustamisesta on säädetty asetuksella (BEK nr 903 af 26/06/2018: Bekendtgørelse om Forsvarets bistand til politiet og etablering af midlertidige militære områder).

Tanskan puolustusvoimille on annettu vuonna 1989 ohjauskirje alueloukkauksista (CIR nr 25430 af 01/07/1989: Kundgørelse for Forsvaret. Cirkulære om afvisning af krænkelser af dansk område under fredsforhold). Ohjauskirjeessä tarkennetaan rauhanaikana tapahtuvaa aluevalvontaan liittyvää voimankäyttöä ja toimintatapoja.

Luvaton ilmakuvaus on kriminalisoitu Tanskan rikoslain (LBK nr 1360 af 28/09/2022: Bekendtgørelse af straffeloven) 110 a §:ssä. Lainkohdan perusteella se, joka ilman lupaa, joko tahallisesti tai tuottamuksellisesti ottaa valokuvia ilma-aluksen kyydistä Tanskan alueen yläpuolella tai julkaisee tällaisia laittomasti otettuja valokuvia, tuomitaan sakkorangaistukseen.

* + 1. Viro

Viron keskeisin maahantuloa koskeva säädös on maanpuolustuslaki (riigikaitseseadus). Säädöksen 35-43 §:t käsittelevät sotilaallista maahantuloa Viron valtakunnanalueelle. Maavoimien maahantuloa, voimankäyttöä ja lupamenettelyä käsitellään lain 35-42 §:ssä ja valtionalusten ja valtionilma-alusten maahantulosta on säädetty lain 43 §:ssä. Virossa toimivaltainen viranomainen ilma- ja vesirajan valvomisessa on Viron puolustusvoimat ja maarajan osalta poliisi. Puolustusvoimat ja poliisi voivat auttaa toisiaan tarvittaessa.

Viron maanpuolustuslain 35 §:ssä on listattu syyt, joiden nojalla vieraan valtion asevoimat saavat tilapäisesti oleskella Viron alueella. Sallittuja syitä ovat osallistuminen kansainväliseen sotilasoperaatioon tai -harjoitukseen, osallistuminen kansainvälisen sotilasesikunnan toimintaan, kauttakulku sekä yhteisten puolustushankkeiden suunnittelu ja toteuttaminen. Lain 36 §:n perusteella vieraan vallan asevoimille voidaan myöntää joko kertaluontoinen tai useamman rajanylityksen mahdollistava lupa, jonka tulee pääsäännön mukaan sisältää merkintä oleskeluun käytettävistä sotilastukikohdista sekä vierailun ajankohdasta. Viron maanpuolustuslain 36 §:n perusteella toimivalta maahantulon käytännön järjestämisestä annetuista määräyksistä on sisäisestä turvallisuudesta vastaavalla ministerillä.

Vieraan vallan asevoimille myönnettävästä maahantuloluvasta vastaava taho riippuu Viron maanpuolustuslain 37-39 §:n perusteella vierailun tarkoituksesta sekä siitä, onko Virolla ja vierailun toisen osapuolen valtiolla voimassaolevaa keskinäistä sopimusta yhteisestä puolustuksesta. Kansainväliseen sotilasoperaatioon osallistuttaessa luvan vieraan vallan asevoimien maahantulosta myöntää Viron hallitus, mikäli maahan tulevien asevoimien valtion ja Viron välillä on yhteistä puolustusta koskeva sopimus. Muussa tapauksessa luvan myöntää Viron parlamentti. Edellä mainittu lupamenettely koskee tilanteita, joissa sotilasoperaatio suoritetaan Viron maaperällä sekä tilanteita, joissa varsinainen sotilasoperaatio tapahtuu vieraan valtion alueella. Kansainvälisiä sotaharjoituksia, kansainvälisen sotilasesikunnan toimintaa sekä yhteisten sotilashankkeiden toteuttamista varten myönnettävästä maahantuloluvasta päättää maanpuolustuspolitiikan sektorista vastaava ministeri. Vieraan vallan asevoimien kauttakululle myöntää luvan maanpuolustuspolitiikan sektorista vastaava ministeri, mikäli maahan tulevien asevoimien valtion ja Viron välillä on yhteistä puolustusta koskeva sopimus. Muussa tapauksessa luvan myöntää joukko-osaston suuruudesta riippuen joko maanpuolustuspolitiikan sektorista vastaava ministeri, Viron hallitus tai Viron parlamentti. Viron parlamentilla on lisäksi oikeus korvata maanpuolustuspolitiikan sektorista vastaavan ministerin ja Viron hallituksen tekemät päätökset koskien vieraan vallan asevoimien kauttakulkua, mikäli vieraalla valtiolla ja Virolla ei ole voimassaolevaa yhteisen puolustuksen sopimusta.

Vieraan valtion asevoimien oikeudesta voimankäyttöön säädetään Viron maanpuolustuslain 40 §:ssä. Säännöksen perusteella vieraan valtion asevoimat saavat käyttää voimaa, mikäli voimankäyttö on tarpeellista kansainvälisen sotilasoperaation tavoitteiden saavuttamiseksi tai mikäli voimankäyttö liittyy rauhanaikana tapahtuvaan Viron puolustusvoimien tukemiseen ulkoisen hyökkäyksen torjumiseksi.

Viron maanpuolustuslain 43 §:ssä säädetään diplomaattilupien myöntämisestä valtionilma-aluksille ja valtionaluksille. Säännöksen 1 momentissa säädetään, että vieraan vallan aluksen tai -ilma-aluksen tarvitsemasta maahantuloluvasta päättää maanpuolustuspolitiikan sektorista vastaava ministeri tai tämän siihen valtuuttama henkilö. Lupa tarvitaan Viron ilmatilaan, alue- tai sisävesille saapumiseen, Viron maa-alueelle laskeutumiseen tai Viron alueen yli lentämiselle. Viron maanpuolustuslain 43 §:n 2 momentin mukaan edellä mainittujen toimien vaatimasta lupamenettelystä säädetään Viron hallituksen antamilla säädöksillä. Säännöksen 3 momentin perusteella 1 momentin tarkoittama lupa voi olla kertaluontoinen tai se voi mahdollistaa useamman maahantulon.

Viron maanpuolustuslain nojalla on annettu kaksi asetusta, jotka tarkentavat maahantulolupasääntelyä. Ensimmäinen asetus käsittelee ulkomaisten valtioiden asevoimien, vieraiden valtioiden asevoimien jäsenten ja heidän huollettavien henkilöiden rajanylitystä sekä asevoimien ajoneuvojen ja tavaroiden maahantulon ilmoittamismenettelyä (Välisriigi relvajõudude, välisriigi relvajõudude liikme ja tema ülalpeetava piiriületusest ning relvajõudude sõidukite ja kauba üle piiri toimetamisest teavitamise kord, jäljempänä Viron maahantuloasetus). Toinen Viron maanpuolustuslain nojalla annettu asetus koskee lupamenettelyä valtionalusten pääsystä Viron alue- tai sisävesille sekä valtionilma-alusten pääsystä Viron ilmatilaan (Välisriigi sõjalaevale territoriaal- või sisevetesse sisenemise loa ning välisriigi riiklikule õhusõidukile õhuruumi sisenemise loa andmise kord, jäljempänä Viron maahantulolupa-asetus).

Viron maahantuloasetusta sovelletaan vieraan vallan asevoimien saapumiseen Viron alueelle muussa kuin kansainväliseen sotilasoperaatioon osallistumistarkoituksessa. Asetuksen perusteella Viron maanpuolustuslain tarkoittaman maahantuloluvan myöntää maanpuolustuspolitiikan sektorista vastaava ministeri. Lupahakemuksen voi jättää Viron puolustusvoimat, vieras valtiovalta, kansainvälinen sotilasesikunta tai kansainvälinen sotilasoppilaitos ja se on jätettävä Viron puolustusministeriölle. Muiden kuin edellä mainittujen tahojen on jätettävä maahantulolupahakemus Viron puolustusvoimille, jonka tulee liittää hakemukseen kannanotto lupahakemuksen hyväksymisen tai hylkäämisen puolesta ja lähettää hakemus edelleen Viron puolustusministeriölle. Lupahakemuksesta on ilmettävä asetuksen vaatimat tiedot, kuten maahan tulevan vieraan vallan asevoimien jäsenen henkilötiedot, suunniteltu vierailun ajankohta ja paikka, suunniteltu rajanylityspaikka sekä virolaisen yhteyshenkilön tiedot. Ainoastaan tieto henkilöstön määrästä, oleskelun ajankohdasta ja -tarkoituksesta sekä virolaisen yhteyshenkilön tiedot tarvitaan, mikäli vieraan vallan asevoimat ovat saapumassa maahan kansainvälisen sotilasoperaation viitekehyksessä, eikä tarkempia tietoja ole saatavilla. Edellä mainitut tiedot on annettava pääsäännön mukaan viisi arkipäivää ennen suunniteltua maahantuloa.

Lisäksi asetus asettaa viranomaisille ilmoitusvelvollisuuden maahantuloluvasta muille asianomaisille viranomaisille sekä luvasta että mahdollisista havaituista poikkeamista annettujen lupatietojen ja toetutuneen maahantulon välillä. Viron puolustusvoimien on ilmoitettava annetusta maahantuloluvasta sekä annettava oleelliset tiedot sen sisällöstä poliisille ja rajavartiolaitokselle, mikäli vieraan vallan asevoimat eivät ole tulossa maahan kansainvälistä sotilasoperaatiota varten. Vieraan vallan asevoimien mukana tulevista ajoneuvoista ja tavaroista on ilmoitettava asianomaisen ministerin erillisen lainsäädännön nojalla antamien määräysten mukaisesti.

Viron maahantulolupa-asetusta sovelletaan muiden kuin Viron aluevalvontaan käytettävien Naton valtionalusten ja valtionilma-alusten maahantulolupamenettelyyn. Asetus toistaa Viron maanpuolustuslain säännöksen maahantulolupien voimassaolosta ja ne voivat olla joko kertaluontoisia tai mahdollistaa useamman maahantulon samalle valtionalukselle tai valtionilma-alukselle. Maahantulolupa ei ole tarpeellinen valtionalusten viattomalle kauttakululle, josta säädetään tarkemmin valtionrajalain (riigipiiri seadus) 13 §:ssä, mutta kauttakulusta on ilmoitettava Viron ulkoministeriölle diplomaattiteitse 48 tuntia ennen sen tapahtumista.

Maahantuloasetuksen perusteella maahantulolupaa on haettava pääsäännön mukaan vähintään viisi arkipäivää ennen aiottua maahantuloa Viron puolustusministeriöltä, jonka tulee pyytää Viron puolustusvoimien kantaa maahantulon puoltamisen tai hylkäämisen puolesta viimeistään yhden arkipäivän kuluessa. Puolustusministeriön on tarvittaessa kuultava lisäksi muita asianomaisia viranomaisia. Maahantulolupahakemukseen on annettava päätös yhden arkipäivän kuluessa asianomaisten viranomaisten lausunnoista ja lupapäätökseen voidaan asettaa ehtoja.

Naton valtionalukselle voidaan myöntää maahantulolupa ilman asianomaisten viranomaisten kuulemista ja Naton pysyviin laivasto-osastoihin kuuluville valtionaluksille myönnetään kerran vuodessa kalenterivuoden mittainen maahantulolupa Viron puolustusvoimien toimittaman hakemuksen perusteella. Kyseisten valtionalusten tulee ilmoittaa aluevesille saapumisesta voimassa olevien Naton menettelytapojen mukaisesti Viron puolustusministeriölle, poliisille sekä rajavartiolaitokselle sekä tarvittaessa muille asianomaisille viranomaisille.

Naton jäsenmaiden ja Naton omien valtionilma-alusten (esim. AWACS) maahantulolupiin sovelletaan samanlaista sääntelyä kuin Naton pysyviin laivasto-osastoihin kuuluviin valtionaluksiin ja niille myönnetään kerran vuodessa kalenterivuoden mittainen maahantulolupa, jonka myöntää Viron puolustusministeriö. Kyseisten valtionilma-alusten ei tarvitse erikseen ilmoittaa maahantulostaan, ellei niiden varustukseen kuulu räjähteitä taikka tiedustelu-, tarkkailu-, maalinosoitus- tai elektronisen sodankäynnin laitteistoa. Edellä mainittua välineistöä kantavien muiden kuin Naton valtionilma-alusten tulee sulkea kyseiset laitteistot sekä ilmoittaa maahantulostaan päivän etukäteen. Naton valtionilma-aluksia koskee ilmoittamisvelvollisuus elektronisen sodankäynnin laitteiston maahantulon ja käytön osalta.

Diplomaattisia vierailuja koskevasta maahantulosta on säädetty ulkomaisille ilma-aluksille virallisiin vierailuihin tai muihin diplomaattisiin edustustoihin liittyvän lentoluvan myöntämismenettelyasetuksessa (Ametlike visiitidega või muu diplomaatilise missiooniga seotud välisriigi õhusõidukile lennuloa andmise kord). Asetusta sovelletaan vieraan valtion päämiehen, hallituksen jäsenen, muun ulkopoliittisesti tärkeän virallisen vierailun ja diplomaattisen edustuston muihin tarpeisiin tapahtuvan vierailun tarvitsemaan lupamenettelyyn, johon ei sovelleta Viron maanpuolustuslakia (näistä lennoista käytetään jäljempänä nimitystä erityislento). Viron ulkoasiainministeriön konsuliosaston pääjohtaja voi myöntää Euroopan unionin jäsenvaltion, Naton, Liechtensteinin ruhtinaskunnan tai Sveitsin valaliiton tarpeisiin tapahtuvalle erityislennolle maahantuloluvan ilman asetuksessa säädettyä lupamenettelyä. Muille kuin edellä mainituille erityislennoille maahantuloluvan myöntää ulkoasiainministeriön konsuliosaston pääjohtaja hakemuksesta kuultuaan ensin puolustusministeriötä, poliisin ja rajavartiolaitoksen pääjohtajaa sekä ilmaliikennepalvelun päällikköä. Ulkoministeri tai tämän valtuuttama virkamies voi sivuuttaa kuultujen tahojen lausuman, jos luvan myöntäminen tai sen epääminen on välttämätöntä Viron ulkopoliittisten tavoitteiden saavuttamiseksi. Maahantulolupa on pääsäännön mukaan kertaluontoinen, mutta se voidaan myöntää myös useamman maahantulon mahdollistavana.

1. Lausuntopalaute

Luonnos hallituksen esitykseksi oli lausuntokierroksella 26.6-21.8.2024. Lausuntopyyntö on ollut julkisesti saatavana lausuntopalvelu.fi-sivustolla. Lausunnot ja lausunnoista laadittu yhteenveto ovat saatavilla hankenumerolla PLM003:00/2023 [säädösvalmistelu- ja kehittämishankkeet valtioneuvostossa -sivulta](https://valtioneuvosto.fi/hankkeet).

Lausuntopyyntö lähetettiin kaikille ministeriöille, tasavallan presidentin kansliaan, Pääesikuntaan, Rajavartiolaitoksen esikuntaan, Poliisihallitukseen, eduskunnan oikeusasiamiehen kansliaan, valtioneuvoston oikeuskanslerille sekä Liikenne- ja viestintävirasto Traficomiin.

Esityksestä annetiin yhteensä X lausuntoa. Lausunnon antoivat seuraavat tahot:

1. Säännöskohtaiset perustelut
	1. Aluevalvontalaki

**4 §.** *Vieraan valtion sotilaan, sotilasajoneuvon, valtionilma-aluksen tai valtionaluksen maahantulo.* Voimassa olevan pykälän otsikko muutettaisiin vastaamaan pykälän sisältöä, koska pykälässä säädettäisiin vieraan valtion sotilaan, sotilasajoneuvon, valtionilma-aluksen tai valtioaluksen maahantulosta. Voimassa olevan 4 §:n 1 momenttiin yhdistettäisiin voimassa olevan lain 5 §:n 1 momentin säännös siitä, että vieraan valtion valtionilma-alus saa tulla Suomen alueelle ja olla maassa vain Suomea velvoittavan kansainvälisen sopimuksen tai maahantuloa koskevan luvan perusteella. Sama koskee vieraan valtion valtionalusta, jollei kysymys ole viattomasta kauttakulusta.

Pykälän 1 momentissa ehdotetaan, että ellei Suomea velvoittavasta kansainvälisestä sopimuksesta muuta johdu, vieraan valtion sotilas, sotilasajoneuvo, valtionilma-alus ja valtionalus saa tulla Suomen alueelle ja olla maassa vain sille hakemuksesta myönnetyn maahantuloluvan perusteella. Valtionalus ei tarvitse lupaa maahantuloon, jos kyse on viattomasta kauttakulusta. Pääsääntönä laissa säilyisi edelleen siten se, että vieraan valtion sotilas, sotilasajoneuvo, valtionilma-alus ja valtionalus tarvitsee luvan tullakseen Suomeen ja ollakseen Suomen alueella, ellei Suomea velvoittavasta kansainvälisestä sopimuksesta muuta johdu.

Tällainen momentissa tarkoitettu kansainvälinen sopimus voi olla esimerkiksi Suomen ja toisen valtion kahdenvälinen puolustusyhteistyösopimus, jos sopimuksessa on sovittu oikeudesta tulla Suomen alueelle. Toisaalta esimerkiksi Pohjois-Atlantin sopimuksen sopimuspuolten välillä niiden joukkojen asemasta tehty sopimus (Nato Sofa), ei ole momentissa tarkoitettu Suomea velvoittava kansainvälinen sopimus, koska Nato Sofa ei itsessään muodosta vieraan valtion joukoille oikeutta maahantuloon vastaanottajavaltion alueelle, vaan tämä edellyttää aina vastaanottajavaltion suostumusta.

Pykälän 2 momentin mukaan Pohjois-Atlantin liiton jäsenvaltion, Euroopan talousalueeseen kuuluvan valtion tai Schengenin säännöstöä soveltavan valtion sotilaalle, sotilasajoneuvolle, valtionilma-alukselle ja valtionalukselle voidaan myöntää Suomen alueelle tuloon lupa ilman hakemusta. Momentti olisi kokonaan uusi. Mahdollisuus myöntää maahantulolupa ilman hakemusta voisi liittyä esimerkiksi tilanteeseen, jossa vieraan valtion sotilaita sekä valtion ilma-aluksia toimii Suomen lähialueella kansainvälisessä harjoituksessa ja Suomessa tapahtuvaan harjoitustoimintaan tarvittaisiinkin esimerkiksi sellaisia ilma-aluksia, joilla ei ole maahantulolupaa valmiina. Tällaisessa tilanteessa Pääesikunta voisi tarvittaessa myöntää maahantuloluvan ilman nimenomaista hakemusta menettelyn joustavoittamiseksi. Myös mahdollisen valmiuden kohottamisen tilanteessa voisi syntyä tarve joustavasti myöntää esimerkiksi vieraan valtion ilma-alukselle maahantulolupa ilman että odotetaan kyseisen valtion lähetystön tekemää nimenomaista hakemusta. Lähtökohtana kuitenkin säilyisi, että maahantulolupa myönnetään Pääesikunnalle toimitetun hakemuksen perusteella.

Koska lupahakemuksen täytyy tulla vieraan valtion lähetystöltä tai Suomeen akkreditoidulta sotilasasiamiestoimistolta, ehdotettavalla sääntelyllä pystyttäisiin tarvittavissa tilanteissa helpottamaan maahantuloprosessia sekä poistamaan turhaa byrokratiaa.

Luvan myöntäminen ilman nimenomaista hakemusta ei kuitenkaan estäisi maahantuloon liittyvien tarvittavien tietojen saamista, sillä saapumisesta annetaan nykyäänkin usein notifikaatio. Notifikaation antajaa ei puolestaan ole rajattu samalla tavalla kuin lupahakemuksen osalta. Siten tilanteissa, joissa maahantulolupa myönnettäisiin ilman hakemusta, olisi aluevalvontaviranomaisella vastaavat tiedot käytettävissään kuin hakemuksen perusteella lupa myönnettäessä. Näin ollen aluevalvontaviranomaisella olevaan tilannetietoon ei kevennetyllä menettelyllä olisi vaikutuksia.

Suomi osallistuu myös Euroopan unionin puitteissa maahantulon prosessien keventämiseen liittyviin järjestelyihin. Näiden puitteissa on myös mahdollisuus yhteisesti sovituin menettelyin helpottaa sotilaallisen maahantuloon liittyviä menettelyjä muun muassa hakemusaikojen ja hakemuksissa edellytettävien tietojen sekä hakemusvaatimusten osalta. Nämä menettelyt tukevat myös Suomen toimintaa Naton jäsenmaana. Hakemusaikoihin liittyvä menettelyn joustavoittaminen huomioitaisiin valtioneuvoston asetuksessa aluevalvonnasta.

Pykälän 3 momentin mukaan ellei Suomea velvoittavasta kansainvälisestä sopimuksesta muuta johdu, vieraan valtion sotilaalla ei saa olla ampuma-asetta Suomen alueella, ellei siihen ole myönnetty lupaa. Momentti vastaisi voimassa olevan lain 4 §:n 2 momenttia. Momentissa on maininta Suomea velvoittavasta kansainvälisestä sopimuksesta. Esimerkiksi Nato Sofa on Suomea velvoittava kansainvälinen sopimus, joilla sopimuspuolet sopivat asevoimiensa oikeudellisesta asemasta niiden oleskellessa toisen sopimuspuolen alueella. Nato Sofan VI artiklassa määrätään joukkojen jäsenten oikeudesta kantaa aseita. Artiklan mukaan joukkojen jäsenet voivat pitää hallussaan ja kantaa aseita sillä ehdolla, että niillä on siihen määräystensä nojalla oikeus. Vastaanottajavaltio voi lisäksi esimerkiksi pyytää ennakkoilmoitusta maahantuotavista ja siellä kannettavista aseista. Sopimus ei siten itsessään anna oikeutta tuoda aseita toisen valtion alueelle.

Pykälän 4 momentin mukaan mitä 3 momentissa säädetään, ei koske vieraan valtion sotilasta, joka on Suomen alueella sellaisen päätöksen perusteella, joka liittyy Suomen pyytämän avun vastaanottamiseen tai Suomen alueella tapahtuvaan yhteistoimintaan, josta on päätetty kansainvälistä apua, yhteistoimintaa ja muuta kansainvälistä toimintaa koskevasta päätöksenteosta annetun lain (418/2017) tai puolustusvoimista annetun lain (551/2007) nojalla.

Ei ole tarkoituksenmukaista, että tilanteissa, joissa olisi olemassa päätös sellaisesta Suomen alueella tapahtuvasta yhteistyöstä tai avun vastaanottamisesta, edellytettäisiin vielä erikseen lupa sille, että vieraan valtion sotilaalla saisi olla ampuma-ase Suomen alueella. Kansainvälistä apua, yhteistoimintaa ja muuta kansainvälistä toimintaa koskevasta päätöksenteosta annetun lain tai puolustusvoimista annetun lain nojalla tehtävässä päätöksessä määriteltäisiin reunaehdot yhteistyölle tai avun antamiselle.

Pykälän 5 momentissa säädettäisiin asetuksenantovaltuus, jonka mukaan valtioneuvoston asetuksella annettaisiin tarkemmat säännökset lupahakemuksen jättämisestä, hakemukseen liitettävistä selvityksistä, luvan voimassaolosta sekä muista lupamääräyksistä ja -ehdoista.

**4 a §.** *Toistuvaan maahantuloon oikeuttava lupa*. Pykälän 1 momentin mukaan Pohjois-Atlantin liiton jäsenvaltion, Euroopan talousalueeseen kuuluvan valtion tai Schengenin säännöstöä soveltavan valtion sotilaalle, sotilasajoneuvolle, valtionilma-alukselle ja valtionalukselle voitaisiin myöntää Suomen alueelle tuloon lupa, joka on voimassa enintään yhden kalenterivuoden pituisen määräajan kerrallaan. Säännös vastaisi muuten voimassa olevan aluevalvonnasta annetun asetuksen 3 §:n 1 momenttia, mutta siinä säädettäisiin myös, että toistuvaan maahantuloon oikeuttava lupa voitaisiin Suomen Nato-jäsenyydestä johtuen myöntää myös Pohjois-Atlantin liiton jäsenvaltiolle. Nyt tehtävällä lainmuutoksella asetustasoinen sääntely nostettaisiin lain tasolle.

Vaikka säännöksessä mainituille valtioille olisi mahdollista myöntää toistuvaan maahantuloon oikeuttava lupa, eli niin sanottu vuosilupa, säilyisi harkinta luvan myöntämisestä sekä siihen perustuvista maahantuloista aina jokaisessa yksittäisen maahantulon tapauksessakin Suomella. Vuosiluvan myöntämiselle sekä sen käyttämiselle tulee olla selkeä peruste, joka yleensä on yhteistoiminta Suomen kanssa. Lupa- ja aluevalvontaviranomaisella olisi edelleen aina tarvittaessa mahdollisuus puuttua tai antaa tarkentavia ohjeita maahantuloon liittyen.

Pykälän 2 momentin mukaan 1 momentissa tarkoitetun luvan voimassaoloa voitaisiin jatkaa ilman hakemusta, jos luvan myöntämisen edellytyksissä ei ole tapahtunut olennaisia muutoksia. Säännös mahdollistaisi vuosilupien uusimisen joustavammin niin lupaviranomaisen kuin sen valtion, jolle lupa myönnetään, näkökulmasta, koska Pääesikunta kykenee tarvittaessa uusimaan vuosiluvan ilman nimenomaista hakemusta.

Pykälän 3 momentissa säädettäisiin asetuksenantovaltuus, jonka mukaan valtioneuvoston asetuksella annetaan tarkemmat säännökset lupahakemuksen jättämisestä, hakemukseen liitettävistä selvityksistä, luvan voimassaolosta sekä muista lupamääräyksistä ja -ehdoista.

**5 §.** *Poikkeus lupavelvollisuudesta*. Pykälän otsikko muutettaisiin vastaamaan pykälän aineellista sisältöä, koska siinä säädettäisiin tilanteista, jolloin vieraan valtion sotilas, sotilasajoneuvo, valtionilma-alus tai valtionalus saisi tulla Suomeen ja olla maassa ilman sille myönnettyä maahantulolupaa.

Pykälän 1 momentin mukaan Suomeen viralliselle käynnille saapuvaa vieraan valtion päämiestä kuljettava valtionilma-alus tai valtionalus saa tulla Suomen alueelle ja olla maassa ilman 4 §:n 1 momentissa tai 4 a §:n 1 momentissa tarkoitettua lupaa. Pykälä vastaisi muuten voimassa olevan lain 5 §:n 2 momenttia, mutta siinä viitattaisiin nyt muutettavaksi ehdotettavaan 4 §:n 1 momenttiin sekä uuteen 4 a §:n 1 momenttiin.

Pykälän 2 momentissa säädettäisiin, että vieraan valtion sotilaalta, sotilasajoneuvolta, valtionilma-alukselta tai valtionalukselta ei edellytetä 4 §:n 1 momentissa tai 4 a §:n 1 momentissa tarkoitettua lupaa, jos vieraan valtion sotilaan, sotilasajoneuvon, valtionilma-aluksen tai valtionaluksen maahantulo liittyy Suomen pyytämän avun vastaanottamiseen tai Suomen alueella tapahtuvaan yhteistoimintaan, josta on päätetty kansainvälistä apua, yhteistoimintaa ja muuta kansainvälistä toimintaa koskevasta päätöksenteosta annetun lain (418/2017) tai puolustusvoimista annetun lain (551/2007) nojalla.

Kansainvälistä apua, yhteistoimintaa ja muuta kansainvälistä toimintaa koskevasta päätöksenteosta annetussa laissa säädetään ylempien valtionelinten päätöksenteosta erilaisissa merkittävissä kansainvälisen avun tai yhteistoiminnan tilanteissa. Lakia sovelletaan sen 1 §:n mukaan ylimpien valtionelinten päätöksentekoon, jos kyse on avusta, joka 1) joka perustuu Euroopan unionin toiminnasta tehdyn sopimuksen 222 artiklaan; 2) joka perustuu Euroopan unionista tehdyn sopimuksen 42 artiklan 7 kohtaan; 3) johon sisältyy merkittäviä sotilaallisia voimavaroja; 4) johon voi sisältyä sotilaallisten voimakeinojen käyttöä; 5) joka on ulko- ja turvallisuuspoliittisesti merkittävää tai 6) laajakantoista ja periaatteellisesti tärkeää.

Puolustusvoimista annetun lain 4 a §:n mukaan jollei kansainvälistä apua, yhteistoimintaa tai muuta kansainvälistä toimintaa koskevasta päätöksenteosta annetussa laissa (418/2017) muuta säädetä, puolustusministeriö voi ulkoministeriötä kuultuaan pyytää Puolustusvoimien toimialaan kuuluvaa apua toiselta valtiolta, Euroopan unionilta tai kansainväliseltä järjestöltä taikka päättää Puolustusvoimien yhteistoiminnasta toisen valtion, Euroopan unionin tai kansainvälisen järjestön kanssa Suomen alueella ottaen huomioon Yhdistyneiden Kansakuntien peruskirjan (SopS 1/1956) päämäärät ja periaatteet sekä muut kansainvälisen oikeuden säännöt. Hallituksen esityksen HE 193/2022 vp mukaan säännöksen mukainen puolustusministeriön päätöksenteko olisi tarkoitettu vähämerkityksellisempiin tilanteisiin kuin kansainvälisen avun antamista ja pyytämistä koskevasta päätöksenteosta annetun lain soveltamisalaan kuuluvat.

Voimassa olevan aluevalvontalain 24 d §:ssä säädetään aluevalvontayhteistyöstä. Säännöksen mukaan tuen pyytämisestä toiselta valtiolta, Euroopan unionilta tai kansainväliseltä järjestöltä aluevalvontaa varten ja yhteistoiminnasta toisen valtion, Euroopan unionin tai kansainvälisen järjestön kanssa aluevalvonnassa säädetään kansainvälistä apua, yhteistoimintaa ja muuta kansainvälistä toimintaa koskevasta päätöksenteosta annetussa laissa ja puolustusvoimista annetussa laissa. Puolustusvoimat voi 1 momentissa tarkoitetun päätöksen perusteella ryhtyä päätöksen toimeenpanoa koskeviin toimiin.

Tapaukset, joissa vieraan valtion sotilas, sotilasajoneuvo, valtionilma-alus tai valtionalus saisi tulla Suomen alueelle ilman 4 §:n 1 momentissa tai 4 a §:n 1 momentissa tarkoitettua maahantulolupaa voisivat siten koskea esimerkiksi tilannetta, jossa olisi tehty päätös aluevalvontayhteistyöstä kansainvälistä apua, yhteistoimintaa ja muuta kansainvälistä toimintaa koskevasta päätöksenteosta annetun lain nojalla. Tilanne voisi koskea myös muutakin yhteistyötä tai avun antamista Suomelle, mikä edellyttäisi vieraan valtion sotilaan, sotilasajoneuvon, valtionilma-aluksen tai valtionaluksen tulemista Suomen alueelle. Kansainvälistä apua, yhteistoimintaa ja muuta kansainvälistä toimintaa koskevasta päätöksenteosta annetun lain nojalla tehtävässä päätöksessä määriteltäisiin myös reunaehdot yhteistyölle tai avun antamiselle.

Tulevaisuudessa esimerkiksi aluevalvontatoimintaa on tehostettava tukeutumalla Nato-jäsenyyden mahdollistamiin liittokunnan yhteisiin, ja sen yksittäisten liittolaismaiden, suorituskykyihin. Aluevalvonnan kansainvälinen yhteistoiminta sisältää sekä operatiivisia että taloudellisia synergiaetuja kaikille osapuolille. Nato valvoo yhtenä sen pysyvistä toiminnoista koko liittokunnan ilmatilaa ja valvonnan yhteensovittaminen Suomen aluevalvontaviranomaisten kanssa olisi hyödyllistä sopia mahdollisimman tehokkaaksi ja taloudelliseksi. Suomen aluevalvonnan kannalta olisi hyödyllistä tukeutua tarjolla oleviin merkittäviin valvontasuorituskykyihin, joita Puolustusvoimilla ei itsellään ole.

Pohjois-Atlantin sopimukseen liittymistä koskevan hallituksen esityksen (HE 315/2022 vp, s. 38-39) mukaan Naton toimintaan osallistumista koskevaan päätöksentekoon sovellettaisiin tapauskohtaisesti kansainvälistä apua, yhteistoimintaa tai muuta kansainvälistä toimintaa koske-vasta päätöksenteosta annettua lakia, lakia sotilaallisesta kriisinhallinnasta tai toimialakohtaista lainsäädäntöä, kuten lakia puolustusvoimista.

Pohjois-Atlantin sopimukseen liittymistä koskevan hallituksen esityksen (HE 315/2022 vp, s. 38-39) mukaan Pohjois-Atlantin sopimuksen 5 artiklan mukaiseen yhteiseen puolustukseen Suomessa tai Suomen ulkopuolella osallistumisesta päätettäisiin kansainvälistä apua, yhteistoimintaa tai muuta kansainvälistä toimintaa koskevasta päätöksenteosta annetun lain perusteella. Pohjois-Atlantin sopimuksen 5 artiklan mukaisiin toimiin osallistumiseen tilanteissa, joissa Suomi voisi joutua sodaksi luonnehdittavaan aseelliseen selkkaukseen, sovellettaisiin perustuslain 93 §:n 1 momentin mukaista sodasta ja rauhasta päätettäessä noudatettavaa menettelyä.

Edelleen kyseisen hallituksen esityksen mukaan Naton rauhan ajan yhteisen puolustuksen tehtäviin osallistumisesta päätettäisiin kansainvälistä apua, yhteistoimintaa tai muuta kansainvälistä toimintaa koskevasta päätöksenteosta annetun lain tai puolustusvoimista annetun lain perusteella. Naton sotilaallisiin kriisinhallintatehtäviin osallistumisesta päätettäisiin jatkossakin sotilaallisesta kriisinhallinnasta annetun lain perusteella.

Ei ole tarkoituksenmukaista, että edellä mainituissa tilanteissa, joissa olisi olemassa päätös sellaisesta Suomen alueella tapahtuvasta yhteistoiminnasta tai avun vastaanottamisesta, edellytettäisiin vielä erillinen maahantulolupa Suomen alueelle tulevalta vieraan sotilaalta, sotilasajoneuvolta, valtionilma-alukselta ja valtionalukselta.

Pykälän 3 momentin mukaan vieraan valtion valtionilma-alus tai valtionalus saa aluevalvontaviranomaisen tai muun viranomaisen pyynnöstä tulla kiireelliseen pelastustehtävään, rajaturvallisuustehtävään tai ympäristövahinkojen torjuntatehtävään taikka talvimerenkulun avustustehtävään Suomen alueelle ilman 4 §:n 1 momentissa tai 4 a §:ssä tarkoitettua lupaa. Muun kuin aluevalvontaviranomaisen on viipymättä ilmoitettava pyynnöstään Pääesikunnalle. Säännös vastaisi voimassa olevan lain 5 §:n 3 momenttia, eikä siihen esitetä muutoksia.

Pykälän 4 momentin mukaan ellei Suomea velvoittavasta kansainvälisestä sopimuksesta muuta johdu, vieraan valtion valtionilma-aluksen lennosta on toimitettava ilmaliikennepalvelun tarjoajalle asianmukainen lentosuunnitelma ennen ilma-aluksen tuloa Suomen alueelle. Vieraan valtion valtionaluksen, joka tulee Suomen alueelle muussa kuin viattoman kauttakulun tarkoituksessa, on ennen Suomen alueelle tuloa ilmoitettava aluevalvontaviranomaiselle aluevesirajan ylityspaikka ja -aika. Säännös vastaisi muuten voimassa olevan lain 5 §:n 4 momenttia, mutta siihen lisättäisiin maininta Suomea velvoittavasta kansainvälisestä sopimuksesta. Säännöstä olisi tarkoituksenmukaista täsmentää edellä kerrotulla tavalla, koska esimerkiksi Suomen ja Yhdysvaltojen välisen puolustusyhteistyösopimuksen 11 artiklassa ei nimenomaisesti edellytetä ilma-aluksilta lentosuunnitelman toimittamista.

Pykälän 5 momentin mukaan vieraan valtion ilma-alukselta ei edellytettäisi lentosuunnitelman toimittamista, jos maahantulo liittyy Suomen pyytämän avun vastaanottamiseen tai Suomen alueella tapahtuvaan yhteistoimintaan, josta on päätetty kansainvälistä apua, yhteistoimintaa ja muuta kansainvälistä toimintaa koskevasta päätöksenteosta annetun lain tai puolustusvoimista annetun lain nojalla. Momentti olisi kokonaan uusi.

Lentosuunnitelma on lennonvalmisteluun liittyvä tavanomainen toimi, jolla varmistetaan muun muassa se, että ilma-alus saa tarvitsemansa ilmaliikennepalvelun ja ettei ilma-aluksen saapuminen ilmatilaan käynnistä ylimääräistä viranomaisvalvontaa. Sotilasilmailussa lentosuunnitelmia käytetään yleisesti pitkälti siviili-ilmailun säännöin erityisesti silloin kun toimitaan yleisen ilmaliikenteen periaatteiden pohjalta (esimerkiksi miehistönkuljetus ja rahdinkuljetus). Sen sijaan operatiivisten lentotehtävien, kuten alueellisen koskemattomuuden valvonnan ja turvaamisen tehtävien sekä sotilastiedusteluun liittyvien lentojen, yhteydessä lentosuunnitelmia ei välttämättä laadita. Näin ollen olisi tarkoituksenmukaista säätää, ettei lentosuunnitelman toimittamista edellytettäisi tilanteissa, joissa vieraan valtion ilma-aluksen maahantulo liittyy Suomen pyytämän avun vastaanottamiseen tai Suomen alueella tapahtuvaan yhteistoimintaan, josta on päätetty kansainvälistä apua, yhteistoimintaa ja muuta kansainvälistä toimintaa koskevasta päätöksenteosta annetun lain tai puolustusvoimista annetun lain nojalla. Tällöin toiminnassa voi olla kyse esimerkiksi yhteistyöstä liittyen alueellisen koskemattomuuden valvontaan ja turvaamiseen, jolloin lentosuunnitelmia ei välttämättä laadita.

Pykälän 6 momentin mukaan vieraan valtion sotilaan, sotilasajoneuvon, valtionilma-aluksen ja valtionaluksen Suomen alueelle tulosta ja maassaolosta 1 ja 2 momentissa tarkoitetuissa tilanteissa olisi tehtävä ennalta ilmoitus Pääesikunnalle. Momentti vastaisi muuten voimassa olevan lain 5 §:n 2 momentin sisältämää säännöstä ilmoituksen tekemisestä Pääesikunnalle, mutta lisäksi momentissa säädettäisiin ilmoituksen tekemisestä myös pykälän 2 momentissa tarkoitetuissa tilanteissa.

Pykälän 7 momentissa säädettäisiin lisäksi asetuksenantovaltuus antaa valtioneuvoston asetuksella säännöksiä 5 momentissa tarkoitetun ilmoituksen jättämisestä ja ilmoitukseen liitettävistä selvityksistä.

**6 §.** *Valtionilma-alusta koskevat erityisrajoitukset.* Pykälään lisättäisiin uusi 3 momentti, jonka mukaan mitä 1 momentissa säädetään, ei koske valtionilma-alusta, joka on Suomen alueella sellaisen päätöksen perusteella, joka liittyy Suomen pyytämän avun vastaanottamiseen tai Suomen alueella tapahtuvaan yhteistoimintaan ja josta on päätetty kansainvälistä apua, yhteistoimin-taa ja muuta kansainvälistä toimintaa koskevasta päätöksenteosta annetun lain tai puolustusvoimista annetun lain nojalla.

Ei ole tarkoituksenmukaista, että tilanteissa, joissa olisi olemassa päätös sellaisesta Suomen alueella tapahtuvasta yhteistyöstä tai avun vastaanottamisesta, edellytettäisiin vielä erikseen 6 §:n 1 momentissa tarkoitettu lupa valtionilma-alukselle olla varustettuna ampumatarvikkeilla tai taisteluaineilla, olla varustettuna sotilaallisen tiedustelun välineillä tai laskea maihin aseistettua sotilasta tai sotilasosastoa. Kansainvälistä apua, yhteistoimintaa ja muuta kansainvälistä toimintaa koskevasta päätöksenteosta annetun lain tai puolustusvoimista annetun lain nojalla tehtävässä päätöksessä määriteltäisiin reunaehdot yhteistyölle tai avun antamiselle.

**7 §.** *Valtionalusta koskevat erityisrajoitukset*. Pykälään lisättäisiin uusi 2 momentti, jonka mukaan mitä 1 momentissa säädetään, ei koske valtionalusta, joka on Suomen alueella sellaisen päätöksen perusteella, joka liittyy Suomen pyytämän avun vastaanottamiseen tai Suomen alueella tapahtuvaan yhteistoimintaan ja josta on päätetty kansainvälistä apua, yhteistoimintaa ja muuta kansainvälistä toimintaa koskevasta päätöksenteosta annetun lain tai puolustusvoimista annetun lain nojalla. Perustelut ovat vastaavat kuin edellä 6 §:ään ehdotettavan uuden 3 momentin osalta, koska momentissa säädettäisiin samasta asiasta valtionaluksen osalta kuin 6 §:n 3 momentissa valtionilma-aluksen osalta.

**10 §.** *Lupaviranomaiset sekä lupa- ja ilmoitusmenettely.* Pykälän 1 momenttiin tehtäisiin tekninen muutos siten, että momentista poistettaisiin viittaus 5 §:ään, koska 5 §:ssä ei enää säädettäisi maahantuloluvasta. Uuden samamuodon mukaan momentissa viitattaisiin lain 4, 4 a ja 6-8 §:iin.

Lisäksi pykälän 2 momenttiin tehtäisiin tekninen muutos siten, että siitä poistettaisiin viittaus 5 §:n 2 momenttiin. Sen sijaan momentissa viitattaisiin lain 6-8 §:iin, koska näissä säännöksissä säädettäisiin lupa-asioista.

**14 §.** *Maanpuolustuksen kannalta merkityksellisten kohteiden tutkiminen ilma-aluksesta*. Pykälän 1 momentin 6 kohtaa ehdotetaan muutettavaksi siten, että voimassa oleva sanamuoto puolustusvoimien tai rajavartiolaitoksen maastoharjoituksista korvattaisiin sanamuodolla Puolustusvoimien ja Rajavartiolaitoksen sotilaallisista harjoituksista. Muutos olisi lähinnä teknisluonteinen, mutta sana sotilaallinen harjoitus kattaisi laajemmin kyseisten viranomaisten harjoitustoiminnan kuin sana maastoharjoitus, koska harjoitustoimintaa tapahtuu myös merellä.

Pykälän voimassa olevaa 2 momenttia ehdotetaan muutettavaksi siten, että sen sanamuoto muuttuisi. Samalla voimassa olevaan 2 momenttiin sisältyvä sääntely siirrettäisiin uuteen 3 momenttiin. Ehdotettavan 2 momentin mukaan mitä 1 momentissa säädetään, sovelletaan soveltuvin osin myös Pohjois-Atlantin liiton jäsenvaltion, Euroopan talousalueeseen kuuluvan valtion tai Schengenin säännöstöä soveltavan valtion asevoimiin. Sääntelyn tavoitteena on soveltuvin osin suojata myös Pohjois-Atlantin liiton jäsenvaltion, Euroopan talousalueeseen kuuluvan valtion tai Schengenin säännöstöä soveltavan valtion asevoimia ja niiden toimintaa samalla tavalla kuin Puolustusvoimien ja Rajavartiolaitoksen joukkoja ja toimintaa. Tarve perustuu myös Pohjois-Atlantin sopimuksen 3 artiklan mukaiseen velvoitteiseen sitoutua ylläpitämään ja kehittämään yhdessä ja erikseen, jatkuvan ja tehokkaan oman valmistautumisen ja keskinäisen avun pohjalta, kansallista ja yhteistä kykyä puolustautua aseellisia hyökkäyksiä vastaan.

Pykälään lisättäisiin uusi 3 momentti, jonka mukaan mitä 1 ja 2 momentissa säädetään, ei koske tiedon taltioimista yleisessä liikenteessä olevasta ilma-aluksesta yksityiseen tarkoitukseen. Momentti vastaisi muuten voimassa olevan lain 14 §:n 2 momenttia, mutta siinä huomioitaisiin myös uusi ehdotettava 2 momentti.

Pykälään lisättäisiin uusi 4 momentti, jonka mukaan mitä 1 ja 2 momentissa säädetään, ei koske valtionilma-alusta, joka on Suomen alueella sellaisen päätöksen perusteella, joka liittyy Suomen pyytämän avun vastaanottamiseen tai Suomen alueella tapahtuvaan yhteistoimintaan, josta on päätetty kansainvälistä apua, yhteistoimintaa ja muuta kansainvälistä toimintaa koskevasta päätöksenteosta annetun lain tai Puolustusvoimista annetun lain nojalla. Tällaisiin tilanteisiin voi liittyä tarve sille, että vieraan valtion ilma-alus suorittaisi esimerkiksi ilmakuvausta 14 §:n 1 momentissa tarkoitettujen kohteiden osalta. Ei ole tarkoituksenmukaista, että tilanteissa, joissa olisi olemassa päätös sellaisesta Suomen alueella tapahtuvasta yhteistyöstä tai avun vastaanottamisesta, kyseiselle toiminnalle edellytettäisiin vielä erikseen lupa.

**15 §.** *Viranomaista koskevat poikkeukset.* Voimassa olevan säännöksen mukaan mitä 12–14 §:ssä (merenpohjan tutkiminen ja kartoittaminen sekä maaperän tutkiminen ilma-aluksesta) säädetään, ei koske viranomaista sen hoitaessa virkatehtäviään, jos tehtävien hoitaminen vaatii mainituissa pykälissä tarkoitettua tutkimusta tai kuvausta ja jos tutkimuksella tai kuvauksella saadut tiedot ja tallenteet tulevat yksinomaan virkakäyttöön. Muun kuin aluevalvontaviranomaisen toiminnasta on kuitenkin ennen toiminnan aloittamista ilmoitettava 20 §:ssä tarkoitetulle lupaviranomaiselle.

Pykälää ehdotetaan muutettavaksi siten, että siitä poistettaisiin voimassa olevan säännöksen viimeinen virke: Muun kuin aluevalvontaviranomaisen toiminnasta on kuitenkin ennen toiminnan aloittamista ilmoitettava 20 §:ssä tarkoitetulle lupaviranomaiselle. Muutostarve johtuu siitä, että muut kuin aluevalvontaviranomaiset käyttävät drooneja päivittäin virkatehtävien hoitamiseksi. Voimassa olevan lain mukaan viranomaisten tulee tehdä ilmoitus Pääesikunnalle tilanteissa, joissa droonin kuvausalueella olisi esimerkiksi lain 14 §:ssä tarkoitettu kohde.

Puolustusvoimissa vartiostot käyttävät drooneja varuskuntien ja tukikohtien valvontaan. Vartiostot eivät ole aluevalvontaviranomaisia. Nykytilanteessa vartiostojen tulee ilmoittaa Pääesikunnalle droonien käyttämisestä oman alueensa valvontaan. Tällä hetkellä muun muassa lennostojen vartiostot tekevät kyseisiä ilmoituksia.

Myöskään pelastuslaitokset eivät ole aluevalvontaviranomaisia. Mikäli esimerkiksi aluevalvontalain 14 §:ssä tarkoitetussa kohteessa olisi onnettomuus tai tulipalo, tulisi pelastusviranomaisten ilmoittaa Pääesikunnalle käyttävänsä drooneja ilmakuvaukseen. Ilmoitusvelvollisuus voi hidastaa pelastustoimien aloitusta. Mahdollista on myös, että toimien kiireellisyydestä johtuen 15 §:ssä tarkoitettua ilmoitusvelvollisuutta ei pysyttäisi noudattamaan. Ilmoitusvelvollisuus voi siten hidastaa viranomaistoimintaa, joka joissain tapauksissa voi olla aikakriittistä. Useimmissa tapauksissa toimijana on Puolustusvoimat itse. Voimassa olevan lain 15 § on ajalta, jolloin ilmakuvausta tehtiin käytännössä vain kiinteäsiipisistä miehitetyistä ilma-aluksista, eikä ilmakuvaus ollut jokapäiväistä viranomaistoimintaa.

Mikäli aluevalvontalain 14 §:ssä tarkoitetulla alueella (mm. varuskunta, itäraja, Puolustusvoimien tai Rajavartiolaitoksen harjoitus) olisi tunnistamaton drooni, niin viranomaisyhteistyöllä droonin asianmukaisuus pystytään selvittämään nopeasti. Viranomaisilla on olemassa olevat yhteyspisteet, joiden kautta todennäköisesti saataisiin tieto siitä, toimivatko muut viranomaiset alueella vai onko kyseessä luvaton ilmakuvaus (aluerikkomus).

**19 §.** *Luvan myöntämisen ja peruuttamisen edellytykset.* Pykälässä säädetään tutkimustoimintaan liittyvän luvan myöntämisen ja peruuttamisen edellytyksistä. Pykälän 3 momenttia ehdotetaan muutettavaksi siten, että siihen lisättäisiin maininta siitä, että lupaviranomainen voi hakea luvanhakijasta turvallisuusselvityslaissa (726/2014) tarkoitetun yritysturvallisuusselvityksen laatimista, mikäli luvan perusteella harjoitettavassa toiminnassa muodostuu maanpuolustuksen kannalta sellaista tietoa, joka viranomaisen asiakirjaan merkittynä olisi lain mukaan salassa pidettävää.

Yritysturvallisuusselvityksen tekemisestä päättäisi suojelupoliisi turvallisuusselvityslain 9 §:n 1 momentin nojalla. Turvallisuusselvityslain 33 §:n 1 momentin 1 kohdan mukaan yritysturvallisuusselvitystä voi hakea se, joka tarvitsee selvitystä laissa tai sen nojalla säädetyn taikka kansainvälisestä tietoturvallisuusvelvoitteesta johtuvan velvoitteen toteuttamiseksi. Viranomaiselle asetetuista salassapitovelvoitteista ja asiakirjojen julkisuudesta säädetään laissa viranomaisten toiminnan julkisuudesta (621/1999, jäljempänä julkisuuslaki) ja laissa kansainvälisistä tietoturvallisuusvelvoitteista (588/2004). Julkisuuslain 22 §:n mukaan viranomaisen asiakirja on pidettävä salassa, jos se julkisuuslaissa tai muussa laissa on säädetty salassa pidettäväksi tai jos viranomainen lain nojalla on määrännyt sen salassa pidettäväksi taikka jos se sisältää tietoja, joista on lailla määrätty vaitiolovelvollisuus. Pykälän 2 momentin mukaan salassa pidettävää viranomaisen asiakirjaa tai sen kopiota tai tulostetta siitä ei saa näyttää eikä luovuttaa sivulliselle eikä antaa sitä teknisen käyttöyhteyden avulla tai muulla tavalla sivullisen nähtäväksi tai käytettäväksi.

Esimerkiksi merenpohjan tai sen sisustan muodon, rakenteen tai koostumuksen selvittäminen geologisilla tai geofyysisillä tutkimuksilla voi synnyttää tietoa, joka voi olla maanpuolustuksen kannalta tärkeää ja asiakirjaan merkittynä olla salassa pidettävää. Merenmittauksessa muodostuu kasaantumisvaikutusta (turvaluokitellun materiaalin osalta) riippuen mitä, mistä ja kuinka laajalla otannalla kartoitusta tehdään. Materiaalia käsitellään pääsääntöisesti sähköisessä muodossa.

Julkisuuslain 23 §:ssä säädetään vaitiolovelvollisuudesta ja hyväksikäyttökiellosta. Lain 23 §:n 1 momentin mukaan viranomaisen palveluksessa oleva samoin kuin luottamustehtävää hoitava ei saa paljastaa asiakirjan salassa pidettävää sisältöä tai tietoa, joka asiakirjaan merkittynä olisi salassa pidettävä, eikä muutakaan viranomaisessa toimiessaan tietoonsa saamaa seikkaa, josta lailla on säädetty vaitiolovelvollisuus. Vaitiolovelvollisuuden piiriin kuuluvaa tietoa ei saa paljastaa senkään jälkeen, kun toiminta viranomaisessa tai tehtävän hoitaminen viranomaisen lukuun on päättynyt.

Julkisuuslain 23 §:n 2 momentin mukaan mitä 1 momentissa säädetään, koskee myös sitä, joka harjoittelijana tai muutoin toimii viranomaisessa taikka viranomaisen toimeksiannosta tai toimeksiantotehtävää hoitavan palveluksessa taikka joka on saanut salassa pidettäviä tietoja lain tai lain perusteella annetun luvan nojalla, jollei laista tai sen perusteella annetusta luvasta muuta johdu. Näin ollen luvanhakijaa sitoisi vaitiolovelvollisuus, jos se olisi saanut luvan perusteella salassa pidettäviä tietoja. Lisäksi luvanhakijaa sitoisi myös julkisuuslain 23 §:n 3 momentissa säädetty hyväksikäyttökielto.

Aluevalvontalaissa tarkoitettu lupaviranomainen ei voi myöntää lain 12 §:ssä tarkoitettua tutkimuslupaa, jos tutkimuksella hankittava tieto viranomaisen asiakirjaan merkittynä olisi salassa pidettävää ja jos lupaa hakevalla mittaajalla ei ole todistusta tosiasiallisesta kyvystään käsitellä tällaista aineistoa.

Yritysturvallisuusselvityksessä pyritään selvittämään yrityksen vastuuhenkilöiden luotettavuutta sekä havaita mahdollisia poikkeamia toiminnassa. Lisäksi yrityksen vastuuhenkilöt saadaan turvallisuusselvitysmenettelyn kautta nuhteettomuuden seurannan piiriin.

Lähtökohtaisesti viranomainen ei voi hakea yritysturvallisuusselvitystä, ellei sen tarpeesta ole mainintaa erityislaissa. Tämä ongelma on noussut esille muun muassa merituulivoimapuistojen suunnitteluun liittyen. Tilanne voi myös asettaa yritykset kilpailullisesti epätasa-arvoiseen asemaan, koska joillain yrityksillä on voimassa oleva yritysturvallisuusselvitys, koska ne ovat aiemmin olleet sopimussuhteessa Puolustusvoimiin tai muuhun viranomaiseen, ja tämän toiminnan perusteella yrityksestä on jo laadittu yritysturvallisuusselvitys.

**22 §.** *Muutoksenhaku*. Pykälän 2 momenttia muutettaisiin siten, että sen sisältämä viittaus kumottuun hallintolainkäyttölakiin (586/1996) muutettaisiin viittaukseksi voimassa olevaan lakiin oikeudenkäynnistä hallintoasioissa (808/2019).

**23 §.** *Aluevalvontaviranomaiset.* Pykälän 1 momenttiin tehtäisiin tekninen muutos siten, että voimassa olevan säännöksen sanamuoto sotilas-, rajavartio-, poliisi- ja tulliviranomaisista korvattaisiin sanamuodolla Puolustusvoimat, Rajavartiolaitos, poliisi ja Tulli. Koska voimassa olevassa aluevalvontalaissa ei ole määritelty, mitä sotilas-, rajavartio-, poliisi- ja tulliviranomaisilla tarkoitetaan, olisi selkeämpää, että säännöksessä nimenomaisesti mainittaisiin ne viranomaiset, jotka toimivat aluevalvontaviranomaisina.

**24 §.** *Aluevalvontaviranomaisten tehtävät.* Pykälän 1 ja 3 momentteihin tehtäisiin tekninen muutos siten, että voimassa olevien säännösten sanamuoto liittyen sotilas- ja rajavartioviranomaisiin korvattaisiin sanamuodolla Puolustusvoimat ja Rajavartiolaitos. Perustelut ovat vastaavat kuin 23 §:n osalta.

**24 b §.** *Aluerikkomuksesta ja alueloukkauksesta ilmoittaminen.* Pykälään tehtäisiin tekninen muutos siten, että voimassa olevan säännöksen sanamuoto liittyen sotilas- ja rajavartioviranomaisiin korvattaisiin sanamuodolla Puolustusvoimat ja Rajavartiolaitos. Perustelut ovat vastaavat kuin 23 §:n osalta.

**24 d §.** *Aluevalvontayhteistyö.* Pykälän 1 momenttia ehdotetaan muutettavaksi siten, että siihen lisätään nimenomainen maininta Pohjois-Atlantin liitosta. Vaikka jo voimassa olevan sanamuodon mukaan tuen pyytämisestä kansainväliseltä järjestöltä aluevalvontaa varten ja yhteistoiminnasta kansainvälisen järjestön kanssa aluevalvonnassa säädetään kansainvälistä apua, yhteistoimintaa ja muuta kansainvälistä toimintaa koskevasta päätöksenteosta annetussa laissa ja puolustusvoimista annetussa laissa, voidaan Naton katsoa olevan Suomelle niin keskeinen ja lain soveltamisen kannalta merkityksellinen kansainvälinen järjestö, että aluevalvontayhteistyötä koskevaan säännökseen olisi tarkoituksenmukaista selvyyden vuoksi lisätä kansainvälisenä järjestönä Euroopan unionin rinnalle nimenomaisesti myös Nato.

Puolustusministeriössä on valmistelussa hallituksen esitys laiksi puolustusvoimista annetun lain muuttamiseksi ja siihen liittyviksi laeiksi. Esitysluonnos on ollut lausuntokierroksella 19.4.-31.5.2024. Tässä hallituksen esityksessä on tarkoitus muuttaa puolustusvoimista annetun lain 4 a §:ää siten, että siihen lisättäisiin ”Pohjois-Atlantin liitto” toisen valtion, Euroopan unionin ja kansainvälisen järjestön rinnalle, koska Suomi on liittynyt Naton jäseneksi. Myös tämä muutosehdotus perustelee sitä, että aluevalvontalain 24 d §:n 1 momenttiin tehtäisiin vastaava lisäys.

**34 §.** *Vihamielisen toiminnan torjuminen.* Voimassa olevan lain 34 §:n 2 momentin 2 kohdan mukaan vihamielisellä toiminnalla tarkoitetaan vieraan valtion tai tunnuksettoman sotilaallisen ryhmän aseistetun sota-aluksen tai sotilasilma-aluksen taikka vieraan valtion tai tunnuksettoman sotilaallisen ryhmän sotilasajoneuvon tuloa Suomen alueelle aluevalvontaviranomaisen antamasta varoituksesta huolimatta.

Momentin 2 kohtaa muutettaisiin siten, että siitä poistetaan sana *aseistetun*. Nykyaikaisista sota-aluksista, sotilasilma-aluksista ja sotilasajoneuvoista ei voida ulkoapäin tarkastellen varmistaa, ovatko ne aseistettuja. Jokaista edellä mainittua kohdetta on operaatioturvallisuudesta johtuen käsiteltävä siten kuin ne olisivat aseistettuja ja siten vihamielisenä toimintana tulisi pitää vieraan valtion tai tunnuksettoman sotilaallisen ryhmän aseistetun sota-aluksen tai sotilasilma-aluksen taikka vieraan valtion tai tunnuksettoman sotilaallisen ryhmän sotilasajoneuvon tuloa Suomen alueelle aluevalvontaviranomaisen antamasta varoituksesta huolimatta, vaikka niistä ei voisi ulkoapäin tarkastellen varmistaa, ovatko ne aseistettuja.

**35 §.** *Aluerikkomuksen ja alueloukkauksen tutkinta.* Pykälän 1 momenttiin tehtäisiin tekninen muutos siten, että voimassa olevan säännöksen sanamuoto liittyen sotilas- ja rajavartioviranomaisiin korvattaisiin sanamuodolla Puolustusvoimat ja Rajavartiolaitos. Perustelut ovat vastaavat kuin 23 §:n osalta.

* 1. Sotilasajoneuvolaki

**1 §.** *Soveltamisala*. Voimassa olevan sotilasajoneuvolain 1 §:n 3 kohdan mukaan laissa säädetään vieraan valtion tai kansainvälisen järjestön aluevalvontalain (755/2000) mukaisen luvan perusteella Suomessa olevan kansainvälisen sotilasajoneuvon vaatimusten mukaisuuden toteamisesta ja liikennekelpoisuuden valvonnasta.

Säännöksen 3 kohta esitetään muutettavaksi siten, että sotilasajoneuvolaki soveltuisi vieraan valtion tai kansainvälisen järjestön Suomessa olevan kansainvälisen sotilasajoneuvon vaatimusten mukaisuuden toteamiseen ja liikennekelpoisuuden valvontaan.

Koska aluevalvontalakia ehdotetaan tässä hallituksen esityksessä muutettavaksi siten, että vieraan valtion sotilas, sotilasajoneuvo, valtionilma-alus ja valtionalus voisivat tietyissä tapaukissa tulla Suomeen ja olla Suomessa myös ilman aluevalvontalain mukaista maahantulolupaa, olisi tarkoituksenmukaista muuttaa sotilasajoneuvolain 1 §:n 3 kohta siten, ettei lain soveltumista Suomessa olevan vieraan valtion tai kansainvälisen järjestön kansainvälisen sotilasajoneuvon vaatimusten mukaisuuden toteamiseen ja liikennekelpoisuuden valvontaan sidottaisi siihen, että kyseinen sotilasajoneuvo on Suomessa aluevalvontalain mukaisen luvan perusteella. Kansainvälinen sotilasajoneuvo voi aluevalvontalain lisäksi olla Suomessa esimerkiksi kansainvälistä apua, yhteistoimintaa ja muuta kansainvälistä toimintaa koskevasta päätöksenteosta annetun lain nojalla tai Suomea velvoittavan kansainvälisen sopimuksen nojalla. Tästä syystä ei ole tarkoituksenmukaista säännöksen sanamuodossa sitoa kansainvälisen sotilasajoneuvon Suomessa oloa nimenomaan aluevalvontalakiin.

**2 §.** *Määritelmät.* Sotilasajoneuvolain 2 §:n 2 kohdassa säädetään kansainvälisen sotilasajoneuvon määritelmästä. Säännöksen 2 kohtaan ehdotetaan tehtäväksi teknisluonteinen muutos lain 1 §:n 3 kohtaan ehdotettavan muutoksen vuoksi siten, ettei siinä mainittaisi erikseen aluevalvontalakia.

* 1. Laki puolustustarvikkeiden viennistä

**2 §.** *Soveltamisalan rajaukset.* Voimassa olevan puolustustarvikkeiden viennistä annetun lain 2 §:n 4 kohdan mukaan lakia ei sovelleta, jos toimintaan on myönnetty lupa aluevalvontalain (755/2000) nojalla. Pykälän 4 kohtaa ehdotetaan muutettavaksi siten, että siinä säädettäisiin myös, että lakia ei sovelleta, jos toimitaan ei edellytetä lupaa aluevalvontalain nojalla.

Tässä esityksessä ehdotetaan aluevalvontalakiin lisättäväksi uusia säännöksiä, joiden mukaan vieraan valtion sotilaalta ei edellytettäisi lupaa pitää ampuma-asetta Suomessa ollessaan tai vieraan valtion ilma-alukselta tai valtionalukselta ei edellytettäisi tiettyihin toimintoihin (voimassa olevan lain 6 §:n 1 momentti ja 7 §) lupaa, mikäli vieraan valtion sotilaan, valtionilma-aluksen tai valtionaluksen maahantulo Suomen alueelle liittyy Suomen pyytämän avun vastaanottamiseen tai Suomessa tapahtuvaan yhteistoimintaan, josta on päätetty kansainvälistä apua, yhteistoimintaa ja muuta kansainvälistä toimintaa koskevasta päätöksenteosta annetun lain tai puolustusvoimista annetun lain nojalla.

Näiden aluevalvontalakiin ehdotettavien muutosten johdosta puolustustarvikkeiden viennistä annetun lain 2 §:n 4 kohdan säännöstä lain soveltamisalan rajauksista ehdotetaan muutettavaksi siten, että säännös kattaisi nimenomaisesti myös sellaiset tilanteet, joissa toimintaan ei edellytettäisi lupaa aluevalvontalain nojalla.

Pääministeri Orpon hallituksen ohjelman mukaan (s. 163) hallituskauden aikana tarkastellaan puolustustarvikkeiden viennistä annetun lain uudistamistarpeet. Tässä hallituksen esityksessä ehdotetaan muutettavaksi puolustustarvikkeiden viennistä annettua lakia vain siltä osin kuin aluevalvontalakiin esitettävät muutokset edellyttävät.

* 1. Ampuma-aselaki

**17 §.** *Soveltamisalaa koskevat poikkeukset.* Voimassa olevan ampuma-aselain 17 §:n 10 kohdan c alakohdan mukaan laki ei koske vieraan valtion asevoimille kuuluvien ampuma-aseiden, aseen osien, patruunoiden ja erityisen vaarallisten ammusten siirtoa Suomeen tai Suomesta, tuontia, vientiä, valmistamista, korjaamista, muuntamista tai hallussapitoa, jos toimintaan on myönnetty lupa aluevalvontalain (755/2000) nojalla.

Tässä hallituksen esityksessä ehdotetaan aluevalvontalakiin lisättäväksi uusia säännöksiä, joiden mukaan vieraan valtion sotilaalta ei edellytettäisi lupaa pitää ampuma-asetta Suomessa ollessaan tai vieraan valtion ilma-alukselta tai valtionalukselta ei edellytettäisi tiettyihin toimintoihin (voimassa olevan lain 6 §:n 1 momentti ja 7 §) lupaa, mikäli vieraan valtion sotilaan, valtionilma-aluksen tai valtionaluksen maahantulo Suomen alueelle liittyy Suomen pyytämän avun vastaanottamiseen tai Suomessa tapahtuvaan yhteistoimintaan, josta on päätetty kansainvälistä apua, yhteistoimintaa ja muuta kansainvälistä toimintaa koskevasta päätöksenteosta annetun lain tai puolustusvoimista annetun lain nojalla.

Näiden aluevalvontalakiin ehdotettavien muutosten johdosta ampuma-aselain 17 §:n 10 kohdan c alakohtaa ehdotetaan muutettavaksi siten, että kyseinen säännös lain soveltamisalan rajauksista kattaisi nimenomaisesti myös sellaiset tilanteet, joissa toimintaan ei edellytettäisi lupaa aluevalvontalain nojalla.

1. Lakia alemman asteinen sääntely

Hallituksen esityksen lakiehdotuksen nojalla *valtioneuvoston asetuksella* annettaisiin tarkemmat säännökset:

1. 4 §:n 3 momentin nojalla 4 §:n 1 ja 2 momentissa tarkoitetun lupahakemuksen jättämisestä, hakemukseen liitettävistä selvityksistä, luvan voimassaolosta sekä muista lupamääräyksistä ja -ehdoista.
2. 4 a §:n 2 momentin nojalla 4 a §:n 1 momentissa tarkoitetun toistuvaan maahantuloon oikeuttavaan lupaan liittyvän lupahakemuksen jättämisestä, hakemukseen liitettävistä selvityksistä, luvan voimassaolosta sekä muista lupamääräyksistä ja -ehdoista.
3. 5 §:n 6 momentin nojalla 5 §:n 5 momentissa tarkoitetun ilmoituksen jättämisestä ja ilmoitukseen liitettävistä selvityksistä.

Yllä todetut valtioneuvoston asetuksella annettavat tarkemmat säännökset säädettäisiin valtioneuvoston asetuksessa aluevalvonnasta.

1. Voimaantulo

Ehdotetaan, että lait tulevat voimaan x.x.2025.

1. Suhde muihin esityksiin
	1. Esityksen riippuvuus muista esityksistä

Puolustusministeriössä on valmistelu hallituksen esitystä laiksi puolustusvoimista annetun lain muuttamisesta ja siihen liittyviksi laeiksi. Kyseisessä hallituksen esityksessä ehdotetaan muutettavaksi myös sotilasajoneuvolakia. Sotilasajoneuvolain 12 §:ää ehdotetaan muutettavaksi siten, että Puolustusvoimien hälytysajoneuvojen määrää voitaisiin kasvattaa joustavasti tilannekohtaisesti esimerkiksi leasing-ajoneuvoja käyttäen. Lisäksi sotilasajoneuvolain 40 §:ään ehdotetaan tehtäväksi muutoksia. Kyseinen hallituksen esitys on tarkoitus antaa eduskunnalle samaan aikaan tämän hallituksen esityksen kanssa kevätistuntokaudella 2024.

1. Suhde perustuslakiin ja säätämisjärjestys

Ehdotetulla sääntelyllä ei laajenneta Puolustusvoimien ja Rajavartiolaitoksen sotilaallisen voimankäytön mahdollisuutta aluevalvontatehtävissä eikä luoda Puolustusvoimille tai Rajavartiolaitokselle voimassa olevaan aluevalvontalakiin verrattuna uusia toimivaltuuksia. Hallituksen esityksessä ei ehdoteta säädettäväksi poikkeuksia perustuslaissa säädettyihin oikeuksiin.

Koska esityksessä täsmennettäisiin sääntelyä liittyen vieraan valtion sotilaan, sotilasajoneuvon, valtionilma-aluksen ja valtionaluksen Suomen alueelle tuloon, on ehdotusta kuitenkin arvioitava suhteessa perustuslain 1 §:n 1 momenttiin, jonka mukaan Suomi on täysivaltainen tasavalta.

Vieraan valtion sotilaan, sotilasajoneuvon, valtionilma-aluksen tai valtionaluksen maahantulo ja Suomen alueella olo perustuisi aina jatkossakin Suomen suostumukseen. Maahantulo edellyttäisi joko nimenomaista aluevalvontalaissa tarkoitettua lupaa tai sitä, että maahantulo perustuu päätökseen, joka on tehty kansainvälistä apua, yhteistoimintaa tai muuta kansainvälistä toimintaa koskevasta päätöksenteosta annetun lain tai puolustusvoimista annetun lain perusteella. Ensimmäisessä tilanteessa päätöksen olisi tehnyt joko valtioneuvoston yleisistunto tai tasavallan presidentti. Vieraan valtion sotilaan, sotilasajoneuvon, valtionilma-aluksen tai valtionaluksen maahantulo olisi aina Suomen aluevalvontaviranomaisten tiedossa. Näin ollen ehdotettavilla säännöksillä ei ole vaikutusta Suomen ulkoiseen suvereniteettiin.

Ehdotettavilla säännöksillä ei myöskään siirrettäisi tai annettaisi vieraan valtion joukoille mitään toimivaltuuksia niiden tullessa Suomeen tai ollessa Suomen alueella. Usein vieraan valtion sotilaan, sotilasajoneuvon, valtionilma-aluksen tai valtionaluksen maahantulo Suomen alueelle liittyy esimerkiksi sotilaalliseen harjoitustoimintaan, jolla pyritään vahvistamaan myös Suomen maanpuolustusedellytyksiä. Vieraan valtion sotilaan, sotilasajoneuvon, valtionilma-aluksen tai valtionaluksen maahantulon saattaisi perustua esimerkiksi päätökseen, joka olisi tehty kansainvälistä apua, yhteistoimintaa tai muuta kansainvälistä toimintaa koskevasta päätöksenteosta annetun lain perusteella. Tällöin maahantulo voisi liittyä esimerkiksi aluevalvontayhteistyöhön, jolla pyrittäisiin nimenomaan vahvistamaan Suomen alueellisen koskemattomuuden valvontaa tai turvaamista.

Edellä kuvatulla tavalla ehdotettavilla säännöksillä pyritään nimenomaisesti turvaamaan perustuslain 1 §:n 1 momentin mukainen Suomen täysivaltaisuus. Perustuslain 22 §:n mukaan julkisen vallan on turvattava perusoikeuksien ja ihmisoikeuksien toteutuminen. Ehdotettavilla säännöksillä pystytään myös edellä kerrotulla tavalla paremmin turvaamaan kansalaisten perusoikeuksien ja ihmisoikeuksien toteutuminen. Esitys ei siten ole ristiriidassa perustuslain kanssa.

*Asetuksen antaminen ja lainsäädäntövallan siirtäminen*

Hallituksen esitystä on tarkasteltava asetuksenantovaltuuksien osalta suhteessa perustuslain 80 §:ään. Perustuslain 80 §:n 1 momentin mukaan tasavallan presidentti, valtioneuvosto ja ministeriö voivat antaa asetuksia perustuslaissa tai muussa laissa säädetyn valtuuden nojalla. Lailla on kuitenkin säädettävä yksilön oikeuksien ja velvollisuuksien perusteista sekä asioista, jotka perustuslain mukaan muuten kuuluvat lain alaan. Jos asetuksen antajasta ei ole erikseen säädetty, asetuksen antaa valtioneuvosto. Asetuksenantovaltuuksiin liittyen on perustuslain 80 §:n takia olennaista, että säänneltävästä asiasta on riittävät perussäännökset laissa (PeVL 49/2014 vp).

Valtioneuvosto antaa asetukset laajakantoisista ja periaatteellisesti tärkeistä asioista sekä niistä muista asioista, joiden merkitys sitä vaatii. Perustuslakivaliokunnan lausuntokäytännössä on myös tuotu esiin perustuslain 80 §:n 1 momentin eräänä lähtökohtana se, että ministeriölle voidaan osoittaa asetuksenantovaltaa lähinnä teknisluonteisissa sekä yhteiskunnalliselta ja poliittiselta merkitykseltään vähäisehköissä asioissa (PeVL 33/2004 vp, s. 6/I). Eduskunnan perustuslakivaliokunta on lainsäädäntövallan delegoinnin sallittavuutta arvioidessaan kiinnittänyt huomiota valtuutuksen täsmällisyyteen ja tarkkarajaisuuteen (HE 1/1998 vp, s. 132/II, PeVL 11/1999 vp, s. 2/I).

Hallituksen esityksen mukaan valtioneuvoston asetuksella annettaisiin tarkemmat säännökset 4 §:n 3 momentin nojalla 4 §:n 1 ja 2 momentissa tarkoitetun lupahakemuksen jättämisestä, hakemukseen liitettävistä selvityksistä, luvan voimassaolosta sekä muista lupamääräyksistä ja -ehdoista, 4 a §:n 2 momentin nojalla 4 a §:n 1 momentissa tarkoitetun toistuvaan maahantuloon oikeuttavaan lupaan liittyvän lupahakemuksen jättämisestä, hakemukseen liitettävistä selvityksistä, luvan voimassaolosta sekä muista lupamääräyksistä ja -ehdoista sekä 5 §:n 6 momentin nojalla 5 §:n 5 momentissa tarkoitetun ilmoituksen jättämisestä ja ilmoitukseen liitettävistä selvityksistä.

Hallituksen esitykseen sisältyvät valtuussäännökset asetusten antamiseen on laadittu täsmällisiksi ja tarkkarajaisiksi. Ehdotettuihin asetuksenantovaltuuksiin ei sisälly merkittävää harkintavallan käyttöä eivätkä ne sisällä valtuuksia asioista, joista tulisi säätää lailla, esimerkiksi yksilön oikeuksien ja velvollisuuksien perusteista. Kaikissa esitettävissä valtuussäännöksissä on kyse lakia tarkentavien säännösten antamisesta. Hallituksen esityksessä ehdotetut asetuksenantovaltuudet ovat siten sopusoinnussa perustuslain 80 §:n 1 momentin kanssa.

Edellä mainituilla perusteilla lakiehdotukset voidaan käsitellä tavallisessa lainsäätämisjärjestyksessä.

*Ponsi*

Edellä esitetyn perusteella annetaan eduskunnan hyväksyttäväksi seuraava lakiehdotus:

Lakiehdotukset

Laki

aluevalvontalain muuttamisesta

Eduskunnan päätöksen mukaisesti

*muutetaan* aluevalvontalain (755/2000)4, 5, 10, 14 ja 15 §, 19 §:n 3 momentti, 22 §:n 2 momentti, 23 §:n 1 momentti, 24 §:n 1 ja 3 momentti, 24 b §, 24 d §:n 1 momentti, 34 §:n 2 momentin 2 kohta ja 35 §:n 1 momentti, sellaisina kuin niistä ovat 2 §:n 7 kohta laissa 502/2017, 5 §:n 2 momentti ja 14 § ja 19 §:n 3 momentti laissa 195/2015, 22 §:n 2 momentti laissa 933/2015, 23 §:n 1 momentti laissa 945/2018, 24 b § laissa 575/2018, 24 d §:n 1 momentti laissa 1305/2022 ja 34 §:n 2 momentin 2 kohta laissa 502/2017, sekä

*lisätään* lakiin uusi 4 a §, 6 §:ään uusi 3 momentti, 7 §:ään uusi 2 momentti sekä 14 §:ään uusi 3 momentti seuraavasti:

4 §

Vieraan valtion sotilaan, sotilasajoneuvon, valtionilma-aluksen tai valtionaluksen maahantulo

Ellei Suomea velvoittavasta kansainvälisestä sopimuksesta muuta johdu, vieraan valtion sotilas, sotilasajoneuvo, valtionilma-alus ja valtionalus saa tulla Suomen alueelle ja olla maassa vain sille hakemuksesta myönnetyn maahantuloluvan perusteella. Vieraan valtion valtionalus ei tarvitse lupaa maahantuloon, jos kyse on viattomasta kauttakulusta.

Pohjois-Atlantin liiton jäsenvaltion, Euroopan talousalueeseen kuuluvan valtion tai Schengenin säännöstöä soveltavan valtion sotilaalle, sotilasajoneuvolle, valtionilma-alukselle ja valtionalukselle voidaan myöntää Suomen alueelle tuloon lupa ilman hakemusta.

Ellei Suomea velvoittavasta kansainvälisestä sopimuksesta muuta johdu, vieraan valtion sotilaalla ei saa olla ampuma-asetta Suomen alueella, ellei siihen ole myönnetty lupaa.

Mitä 3 momentissa säädetään, ei koske vieraan valtion sotilasta, joka on Suomen alueella sellaisen päätöksen perusteella, joka liittyy Suomen pyytämän avun vastaanottamiseen tai Suomen alueella tapahtuvaan yhteistoimintaan, josta on päätetty kansainvälistä apua, yhteistoimintaa ja muuta kansainvälistä toimintaa koskevasta päätöksenteosta annetun lain (418/2017) tai puolustusvoimista annetun lain (551/2007) nojalla.

Valtioneuvoston asetuksella annetaan tarkemmat säännökset lupahakemuksen jättämisestä, hakemukseen liitettävistä selvityksistä, luvan voimassaolosta sekä muista lupamääräyksistä ja -ehdoista.

4 a §

Toistuvaan maahantuloon oikeuttava lupa

Pohjois-Atlantin liiton jäsenvaltion, Euroopan talousalueeseen kuuluvan valtion tai Schengenin säännöstöä soveltavan valtion sotilaalle, sotilasajoneuvolle, valtionilma-alukselle ja valtionalukselle voidaan hakemuksesta myöntää Suomen alueelle tuloon lupa, joka on voimassa enintään yhden kalenterivuoden pituisen määräajan kerrallaan.

1 momentissa tarkoitetun luvan voimassaoloa voidaan jatkaa ilman hakemusta, jos luvan myöntämisen edellytyksissä ei ole tapahtunut olennaisia muutoksia.

Valtioneuvoston asetuksella annetaan tarkemmat säännökset lupahakemuksen jättämisestä, hakemukseen liitettävistä selvityksistä, luvan voimassaolosta ja voimassaolon jatkamisesta sekä muista lupamääräyksistä ja -ehdoista.

5 §

Poikkeus lupavelvollisuudesta

Suomeen viralliselle käynnille saapuvaa vieraan valtion päämiestä kuljettava valtionilma-alus tai valtionalus saa tulla Suomen alueelle ja olla maassa ilman 4 §:n 1 momentissa tai 4 a §:ssä tarkoitettua lupaa.

Vieraan valtion sotilaalta, sotilasajoneuvolta, valtionilma-alukselta tai valtionalukselta ei edellytetä 4 §:n 1 momentissa tai 4 a §:n 1 momentissa tarkoitettua lupaa, jos vieraan valtion sotilaan, sotilasajoneuvon, valtionilma-aluksen tai valtionaluksen maahantulo liittyy Suomen pyytämän avun vastaanottamiseen tai Suomen alueella tapahtuvaan yhteistoimintaan, josta on päätetty kansainvälistä apua, yhteistoimintaa ja muuta kansainvälistä toimintaa koskevasta päätöksenteosta annetun lain tai puolustusvoimista annetun lain nojalla.

Vieraan valtion valtionilma-alus tai valtionalus saa aluevalvontaviranomaisen tai muun viranomaisen pyynnöstä tulla kiireelliseen pelastustehtävään, rajaturvallisuustehtävään tai ympäristövahinkojen torjuntatehtävään taikka talvimerenkulun avustustehtävään Suomen alueelle ilman 4 §:n 1 momentissa tai 4 a §:ssä tarkoitettua lupaa. Muun kuin aluevalvontaviranomaisen on viipymättä ilmoitettava pyynnöstään Pääesikunnalle.

Ellei Suomea velvoittavasta kansainvälisestä sopimuksesta muuta johdu, vieraan valtion valtionilma-aluksen lennosta on toimitettava ilmaliikennepalvelun tarjoajalle asianmukainen lentosuunnitelma ennen ilma-aluksen tuloa Suomen alueelle. Vieraan valtion valtionaluksen, joka tulee Suomen alueelle muussa kuin viattoman kauttakulun tarkoituksessa, on ennen Suomen alueelle tuloa ilmoitettava aluevalvontaviranomaiselle aluevesirajan ylityspaikka ja -aika.

Vieraan valtion ilma-alukselta ei edellytetä lentosuunnitelman toimittamista, jos maahantulo liittyy Suomen pyytämän avun vastaanottamiseen tai Suomen alueella tapahtuvaan yhteistoimintaan, josta on päätetty kansainvälistä apua, yhteistoimintaa ja muuta kansainvälistä toimintaa koskevasta päätöksenteosta annetun lain tai puolustusvoimista annetun lain nojalla.

Vieraan valtion sotilaan, sotilasajoneuvon, valtionilma-aluksen ja valtionaluksen Suomen alueelle tulosta ja maassaolosta 1 ja 2 momentissa tarkoitetuissa tilanteissa on tehtävä ennalta ilmoitus Pääesikunnalle.

Valtioneuvoston asetuksella annetaan tarkemmat säännökset 5 momentissa tarkoitetun ilmoituksen jättämisestä ja ilmoitukseen liitettävistä selvityksistä.

6 §

Valtionilma-alusta koskevat erityisrajoitukset

— — — — — — — — — — — — — — — — — — — — — — — — — — — — — —

Mitä 1 momentissa säädetään, ei koske valtionilma-alusta, joka on Suomen alueella sellaisen päätöksen perusteella, joka liittyy Suomen pyytämän avun vastaanottamiseen tai Suomen alueella tapahtuvaan yhteistoimintaan, josta on päätetty kansainvälistä apua, yhteistoimintaa ja muuta kansainvälistä toimintaa koskevasta päätöksenteosta annetun lain tai puolustusvoimista annetun lain nojalla.

7 §

Valtionalusta koskevat erityisrajoitukset

— — — — — — — — — — — — — — — — — — — — — — — — — — — — — —

Mitä 1 momentissa säädetään, ei koske valtionalusta, joka on Suomen alueella sellaisen päätöksen perusteella, joka liittyy Suomen pyytämän avun vastaanottamiseen tai Suomen alueella tapahtuvaan yhteistoimintaan, josta on päätetty kansainvälistä apua, yhteistoimintaa ja muuta kansainvälistä toimintaa koskevasta päätöksenteosta annetun lain tai puolustusvoimista annetun lain nojalla.

10 §

Lupaviranomaiset sekä lupa- ja ilmoitusmenettely

Edellä 4 ja 4 a § sekä 6-8 §:ssä tarkoitetun lupa-asian käsittelee ja ratkaisee Pääesikunta. Puolustusministeriö ratkaisee 9 §:ssä tarkoitetun lupa-asian, ja se voi lisäksi pidättää itselleen päätösvallan muutoin Pääesikunnan ratkaistavaksi kuuluvassa tässä momentissa tarkoitetussa asiassa.

Edellä 6-8 §:ssä tarkoitettuun lupaan liittyvän hakemuksen jättämisestä, hakemukseen liitettävistä selvityksistä sekä luvan voimassaolosta ja muista lupamääräyksistä säädetään tarkemmin valtioneuvoston asetuksella.

14 §

Maanpuolustuksen kannalta merkityksellisten kohteiden tutkiminen ilma-aluksesta

Ellei Suomea velvoittavasta kansainvälisestä sopimuksesta muuta johdu, Suomen alueella ei ilman lupaa saa lennon aikana ilma-aluksesta tai muusta ilmassa liikkuvasta laitteesta taltioida tietoa sähkömagneettisilla tai akustisilla kuvaamisen tai kuvantamisen menetelmillä:

— — — — — — — — — — — — — — — — — — — — — — — — — — — — — —

6) Puolustusvoimien tai Rajavartiolaitoksen sotilaallisista harjoituksista.

Mitä 1 momentissa säädetään, sovelletaan soveltuvin osin myös Pohjois-Atlantin liiton jäsenvaltion, Euroopan talousalueeseen kuuluvan valtion tai Schengenin säännöstöä soveltavan valtion asevoimiin.

Mitä 1 ja 2 momentissa säädetään, ei koske tiedon taltioimista yleisessä liikenteessä olevasta ilma-aluksesta yksityiseen tarkoitukseen.

Mitä 1 ja 2 momentissa säädetään, ei koske valtionilma-alusta, joka on Suomen alueella sellaisen päätöksen perusteella, joka liittyy Suomen pyytämän avun vastaanottamiseen tai Suomen alueella tapahtuvaan yhteistoimintaan, josta on päätetty kansainvälistä apua, yhteistoimintaa ja muuta kansainvälistä toimintaa koskevasta päätöksenteosta annetun lain tai puolustusvoimista annetun lain nojalla.

15 §

Viranomaisia koskevat poikkeukset

Mitä 12–14 §:ssä säädetään, ei koske viranomaista sen hoitaessa virkatehtäviään, jos tehtävien hoitaminen vaatii mainituissa pykälissä tarkoitettua tutkimusta tai kuvausta ja jos tutkimuksella tai kuvauksella saadut tiedot ja tallenteet tulevat yksinomaan virkakäyttöön.

19 §

Luvan myöntämisen ja peruuttamisen edellytykset

— — — — — — — — — — — — — — — — — — — — — — — — — — — — — —

Luvan perusteella otetut tallenteet voidaan lupamääräysten noudattamisen valvomiseksi määrätä esitettäviksi lupaviranomaiselle. Lupaviranomainen voi rajoittaa tallenteiden julkaisemista tai kieltää sen, jos materiaaliin sisältyy maanpuolustuksen kannalta tärkeää tietoa, jonka julkistaminen voisi vahingoittaa tai vaarantaa maanpuolustuksen etua. Lupaviranomainen voi hakea luvanhakijasta turvallisuusselvityslaissa (726/2014) tarkoitetun yritysturvallisuusselvityksen laatimista, mikäli luvan perusteella harjoitettavassa toiminnassa muodostuu maanpuolustuksen kannalta sellaista tietoa, joka viranomaisen asiakirjaan merkittynä olisi lain mukaan salassa pidettävää.

— — — — — — — — — — — — — — — — — — — — — — — — — — — — — —

22 §

Muutoksenhaku

— — — — — — — — — — — — — — — — — — — — — — — — — — — — — —

Oikaisuvaatimukseen annettuun päätökseen saa hakea muutosta valittamalla hallinto-oikeuteen siten kuin oikeudenkäynnistä hallintoasioissa annetussa laissa (808/2019) säädetään. Hallinto-oikeuden päätökseen saa hakea muutosta valittamalla vain, jos korkein hallinto-oikeus myöntää valitusluvan.

— — — — — — — — — — — — — — — — — — — — — — — — — — — — — —

23 §

Aluevalvontaviranomaiset

Aluevalvontaviranomaisia ovat Puolustusvoimat, Rajavartiolaitos, poliisi, Tulli sekä niiden aluevalvontatehtäviin määrätyt virkamiehet.

— — — — — — — — — — — — — — — — — — — — — — — — — — — — — —

24 §

Aluevalvontaviranomaisten tehtävät

Puolustusvoimien tehtävänä on huolehtia aluevalvonnan toimeenpanosta sekä aluevalvontaviranomaisten yhteistoiminnasta.

— — — — — — — — — — — — — — — — — — — — — — — — — — — — — —

Muut aluevalvontaviranomaiset osallistuvat aluevalvontaan varsinaisten tehtäviensä yhteydessä. Niiden on ilmoitettava Puolustusvoimille ja Rajavartiolaitokselle aluerikkomuksesta ja alueloukkauksesta taikka aluerikkomuksen tai alueloukkauksen uhasta sekä ryhdyttävä käytettävissään olevin keinoin toimenpiteisiin aluerikkomuksen ja alueloukkauksen estämiseksi.

24 b §

Aluerikkomuksesta ja alueloukkauksesta ilmoittaminen

Alusliikennepalvelun tarjoajan, ilmaliikennepalvelun tarjoajan ja ilmatilan hallintayksikön on ilmoitettava Puolustusvoimille ja Rajavartiolaitokselle havaitsemastaan aluerikkomuksesta ja alueloukkauksesta taikka aluerikkomuksen tai alueloukkauksen uhasta sekä ryhdyttävä käytettävissään olevin keinoin toimenpiteisiin aluerikkomuksen ja alueloukkauksen estämiseksi.

24 d §

Aluevalvontayhteistyö

Tuen pyytämisestä toiselta valtiolta, Pohjois-Atlantin liitolta tai muulta kansainväliseltä järjestöltä taikka Euroopan unionilta aluevalvontaa varten ja yhteistoiminnasta toisen valtion, Pohjois-Atlantin liiton tai muun kansainvälisen järjestön taikka Euroopan unionin kanssa aluevalvonnassa säädetään kansainvälistä apua, yhteistoimintaa tai muuta kansainvälistä toimintaa koskevasta päätöksenteosta annetussa laissa ja puolustusvoimista annetussa laissa.

— — — — — — — — — — — — — — — — — — — — — — — — — — — — — —

34 §

Vihamielisen toiminnan torjuminen

Vihamielisellä toiminnalla tarkoitetaan:

— — — — — — — — — — — — — — — — — — — — — — — — — — — — — —

2) vieraan valtion tai tunnuksettoman sotilaallisen ryhmän sota-aluksen tai sotilasilma-aluksen taikka vieraan valtion tai tunnuksettoman sotilaallisen ryhmän sotilasajoneuvon tuloa Suomen alueelle aluevalvontaviranomaisen antamasta varoituksesta huolimatta;

— — — — — — — — — — — — — — — — — — — — — — — — — — — — — —

35 §

Aluerikkomuksen ja alueloukkauksen tutkinta

Aluevalvontaviranomainen huolehtii aluerikkomuksen ja alueloukkauksen alustavasta selvittämisestä. Tarvittaessa asian tarkempi selvittäminen siirretään Puolustusvoimille tai Rajavartiolaitokselle.

— — — — — — — — — — — — — — — — — — — — — — — — — — — — — —

———

Tämä laki tulee voimaan päivänä kuuta 20 .

—————

Helsingissä x.x.2024

Pääministeri

Petteri Orpo

Puolustusministeri Antti Häkkänen

Laki

sotilasajoneuvolain 1 ja 2 §:n muuttamisesta

Eduskunnan päätöksen mukaisesti

*muutetaan* sotilasajoneuvolain (332/2023) 1 §:n 3 kohta sekä 2 §:n 2 kohta seuraavasti:

1 §

Soveltamisala

Tätä laissa säädetään:

— — — — — — — — — — — — — — — — — — — — — — — — — — — — — —

3) vieraan valtion tai kansainvälisen järjestön Suomessa olevan kansainvälisen sotilasajoneuvon vaatimusten mukaisuuden toteamisesta ja liikennekelpoisuuden valvonnasta.

— — — — — — — — — — — — — — — — — — — — — — — — — — — — — —

2 §

Määritelmät

Tässä laissa tarkoitetaan:

— — — — — — — — — — — — — — — — — — — — — — — — — — — — — —

2) *kansainvälisellä sotilasajoneuvolla* Suomessa olevaa vieraan valtion tai kansainvälisen järjestön ajoneuvoa, joka täyttää 40 §:ssä säädetyt vaatimukset;

— — — — — — — — — — — — — — — — — — — — — — — — — — — — — —

———

Tämä laki tulee voimaan päivänä kuuta 20 .

—————

3.

Laki

puolustustarvikkeiden viennistä annetun lain 2 §:n muuttamisesta

Eduskunnan päätöksen mukaisesti

*muutetaan* puolustustarvikkeiden viennistä annetun lain (282/2012) 2 §:n 4 kohta seuraavasti:

2 §

Soveltamisalan rajaukset

Tätä lakia ei sovelleta, jos:

— — — — — — — — — — — — — — — — — — — — — — — — — — — — — —4) toimintaan on myönnetty lupa tai jos lupaa ei edellytetä aluevalvontalain (755/2000) nojalla.

———

Tämä laki tulee voimaan päivänä kuuta 20 .

—————

4.

Laki

ampuma-aselain 17 §:n muuttamisesta

Eduskunnan päätöksen mukaisesti

*muutetaan* ampuma-aselain (1/1998) 17 §:n 10 kohdan c alakohta seuraavasti:

17 §

Soveltamisalaa koskevat poikkeukset

Tämä laki ei koske:

 — — — — — — — — — — — — — — — — — — — — — — — — — — — — —

10) vieraan valtion asevoimille kuuluvien ampuma-aseiden, aseen osien, patruunoiden ja erityisen vaarallisten ammusten siirtoa Suomeen tai Suomesta, tuontia, vientiä, valmistamista, korjaamista, muuntamista tai hallussapitoa, jos:

— — — — — — — — — — — — — — — — — — — — — — — — — — — — — —

c) toimintaan on myönnetty lupa tai jos lupaa ei edellytetä aluevalvontalain (755/2000) nojalla;

— — — — — — — — — — — — — — — — — — — — — — — — — — — — — —

———

Tämä laki tulee voimaan päivänä kuuta 20 .

—————

Liitteet

Rinnakkaistekstit

Laki

aluevalvontalain muuttamisesta

Eduskunnan päätöksen mukaisesti

*muutetaan* aluevalvontalain (755/2000) 4, 5, 10, 14 ja 15 §, 19 §:n 3 momentti, 22 §:n 2 momentti, 23 §:n 1 momentti, 24 §:n 1 ja 3 momentti, 24 b §, 24 d §:n 1 momentti 34 §:n 2 momentin 2 kohta ja 35 §:n 1 momentti, sellaisina kuin niistä ovat 2 §:n 7 kohta laissa 502/2017, 5 §:n 2 momentti ja 14 § ja 19 §:n 3 momentti laissa 195/2015, 22 §:n 2 momentti laissa 933/2015, 23 §:n 1 momentti laissa 945/2018, 24 b § laissa 575/2018, 24 d §:n 1 momentti laissa 1305/2022 ja 34 §:n 2 momentin 2 kohta laissa 502/2017, sekä

*lisätään* lakiin uusi 4 a §, 6 §:ään uusi 3 momentti, 7 §:ään uusi 2 momentti sekä 14 §:ään uusi 3 momentti seuraavasti:

| *Voimassa oleva laki* | *Ehdotus* |
| --- | --- |
| 4 §Sotilas- ja sotilasajoneuvoVieraan valtion sotilas ei saa ilman lupaa tulla Suomen alueelle eikä olla maassa, ellei Suomea velvoittavasta kansainvälisestä sopimuksesta muuta johdu. Sama koskee vieraan valtion sotilasajoneuvoa.Vieraan valtion sotilaalla ei saa olla ampuma-asetta Suomen alueella, ellei siihen ole myönnetty lupaa tai Suomea velvoittavasta kansainvälisestä sopimuksesta muuta johdu. | 4 §Vieraan valtion sotilaan, sotilasajoneuvon, valtionilma-aluksen tai valtionaluksen maahantulo*Ellei Suomea velvoittavasta kansainvälisestä sopimuksesta muuta johdu, vieraan valtion sotilas, sotilasajoneuvo, valtionilma-alus ja valtionalus saa tulla Suomen alueelle ja olla maassa vain sille hakemuksesta myönnetyn maahantuloluvan perusteella. Valtionalus ei tarvitse lupaa maahantuloon, jos kyse on viattomasta kauttakulusta.* *Pohjois-Atlantin liiton jäsenvaltion, Euroopan talousalueeseen kuuluvan valtion tai Schengenin säännöstöä soveltavan valtion sotilaalle, sotilasajoneuvolle, valtionilma-alukselle ja valtionalukselle voidaan myöntää Suomen alueelle tuloon lupa ilman hakemusta.* *Ellei Suomea velvoittavasta kansainvälisestä sopimuksesta muuta johdu, vieraan valtion sotilaalla ei saa olla ampuma-asetta Suomen alueella, ellei siihen ole myönnetty lupaa.* *Mitä 3 momentissa säädetään, ei koske vieraan valtion sotilasta, joka on Suomen alueella sellaisen päätöksen perusteella, joka liittyy Suomen pyytämän avun vastaanottamiseen tai Suomen alueella tapahtuvaan yhteistoimintaan, josta on päätetty kansainvälistä apua, yhteistoimintaa ja muuta kansainvälistä toimintaa koskevasta päätöksenteosta annetun lain (418/2017) tai puolustusvoimista annetun lain (551/2007) nojalla.**Valtioneuvoston asetuksella annetaan tarkemmat säännökset lupahakemuksen jättämisestä, hakemukseen liitettävistä selvityksistä, luvan voimassaolosta sekä muista lupamääräyksistä ja -ehdoista.* |
| 5 §Valtionilma-alus ja valtionalusVieraan valtion valtionilma-alus saa tulla Suomen alueelle ja olla maassa vain Suomea velvoittavan kansainvälisen sopimuksen tai luvan perusteella, jollei 2 tai 3 momentissa toisin säädetä. Sama koskee vieraan valtion valtionalusta, jollei kysymys ole viattomasta kauttakulusta.Suomeen viralliselle käynnille saapuvaa vieraan valtion päämiestä kuljettava valtionilma-alus tai valtionalus saa tulla Suomen alueelle ja olla maassa ilman 1 momentissa tarkoitettua lupaa. Tällöin aluksen tulosta Suomen alueelle ja maassaolosta on kuitenkin ennalta tehtävä ilmoitus pääesikunnalle.Vieraan valtion valtionilma-alus tai valtionalus saa aluevalvontaviranomaisen tai muun viranomaisen pyynnöstä tulla kiireelliseen pelastustehtävään, rajaturvallisuustehtävään tai ympäristövahinkojen torjuntatehtävään taikka talvimerenkulun avustustehtävään Suomen alueelle ilman 1 momentissa tarkoitettua lupaa. Muun kuin aluevalvontaviranomaisen on viipymättä ilmoitettava pyynnöstään pääesikunnalle.Vieraan valtion valtionilma-aluksen lennosta on toimitettava ilmaliikennepalvelun tarjoajalle asianmukainen lentosuunnitelma ennen ilma-aluksen tuloa Suomen alueelle. Vieraan valtion valtionaluksen, joka tulee Suomen alueelle muussa kuin viattoman kauttakulun tarkoituksessa, on ennen Suomen alueelle tuloa ilmoitettava aluevalvontaviranomaiselle aluevesirajan ylityspaikka ja -aika.6 §Valtionilma-alusta koskevat erityisrajoitukset— — — — — — — — — — — — — —7 §Valtionalusta koskevat erityisrajoitukset— — — — — — — — — — — —10 §Lupaviranomaiset sekä lupa- ja ilmoitusmenettelyEdellä 4–8 §:ssä tarkoitetun lupa-asian käsittelee ja ratkaisee pääesikunta. Puolustusministeriö ratkaisee 9 §:ssä tarkoitetun lupa-asian, ja se voi lisäksi pidättää itselleen päätösvallan muutoin pääesikunnan ratkaistavaksi kuuluvassa tässä momentissa tarkoitetussa asiassa.Lupahakemuksen samoin kuin 5 §:n 2 momentissa tarkoitetun ilmoituksen jättämisestä, hakemukseen ja ilmoitukseen liitettävistä selvityksistä sekä luvan voimassaolosta ja muista lupamääräyksistä säädetään tarkemmin valtioneuvoston asetuksella.14 §Maanpuolustuksen kannalta merkityksellisten kohteiden tutkiminen ilma-aluksestaEllei Suomea velvoittavasta kansainvälisestä sopimuksesta muuta johdu, Suomen alueella ei ilman lupaa saa lennon aikana ilma-aluksesta tai muusta ilmassa liikkuvasta laitteesta taltioida tietoa sähkömagneettisilla tai akustisilla kuvaamisen tai kuvantamisen menetelmillä:— — — — — — — — — — — — — —6) puolustusvoimien tai rajavartiolaitoksen maastoharjoituksista.Mitä 1 momentissa säädetään, ei koske tiedon taltioimista yleisessä liikenteessä olevasta ilma-aluksesta yksityiseen tarkoitukseen.15 §Viranomaisia koskevat poikkeuksetMitä 12–14 §:ssä säädetään, ei koske viranomaista sen hoitaessa virkatehtäviään, jos tehtävien hoitaminen vaatii mainituissa pykälissä tarkoitettua tutkimusta tai kuvausta ja jos tutkimuksella tai kuvauksella saadut tiedot ja tallenteet tulevat yksinomaan virkakäyttöön. *Muun kuin aluevalvontaviranomaisen toiminnasta on kuitenkin ennen toiminnan aloittamista ilmoitettava 20 §:ssä tarkoitetulle lupaviranomaiselle.*19 §Luvan myöntämisen ja peruuttamisen edellytykset— — — — — — — — — — — — — —Luvan perusteella otetut tallenteet voidaan lupamääräysten noudattamisen valvomiseksi määrätä esitettäviksi lupaviranomaiselle. Lupaviranomainen voi rajoittaa tallenteiden julkaisemista tai kieltää sen, jos materiaaliin sisältyy maanpuolustuksen kannalta tärkeää tietoa, jonka julkistaminen voisi vahingoittaa tai vaarantaa maanpuolustuksen etua.— — — — — — — — — — — — — —22 §Muutoksenhaku— — — — — — — — — — — — — —Oikaisuvaatimukseen annettuun päätökseen saa hakea muutosta valittamalla hallinto-oikeuteen siten kuin hallintolainkäyttölaissa (586/1996) säädetään. Hallinto-oikeuden päätökseen saa hakea muutosta valittamalla vain, jos korkein hallinto-oikeus myöntää valitusluvan.23 §AluevalvontaviranomaisetAluevalvontaviranomaisia ovat sotilas-, rajavartio-, poliisi- ja tulliviranomaiset sekä niiden aluevalvontaan määrätyt virkamiehet.— — — — — — — — — — — — — — 24 §Aluevalvontaviranomaisten tehtävätSotilasviranomaisten tehtävänä on huolehtia aluevalvonnan toimeenpanosta sekä aluevalvontaviranomaisten yhteistoiminnasta.— — — — — — — — — — — — — —Muut aluevalvontaviranomaiset osallistuvat aluevalvontaan varsinaisten tehtäviensä yhteydessä. Niiden on ilmoitettava sotilas- tai rajavartioviranomaiselle aluerikkomuksesta ja alueloukkauksesta taikka aluerikkomuksen tai alueloukkauksen uhasta sekä ryhdyttävä käytettävissään olevin keinoin toimenpiteisiin aluerikkomuksen ja alueloukkauksen estämiseksi.24 b §Aluerikkomuksesta ja alueloukkauksesta ilmoittaminenAlusliikennepalvelun tarjoajan, ilmaliikennepalvelun tarjoajan ja ilmatilan hallintayksikön on ilmoitettava sotilas- tai rajavartioviranomaiselle havaitsemastaan aluerikkomuksesta ja alueloukkauksesta taikka aluerikkomuksen tai alueloukkauksen uhasta sekä ryhdyttävä käytettävissään olevin keinoin toimenpiteisiin aluerikkomuksen ja alueloukkauksen estämiseksi.24 d AluevalvontayhteistyöTuen pyytämisestä toiselta valtiolta, Euroopan unionilta tai kansainväliseltä järjestöltä aluevalvontaa varten ja yhteistoiminnasta toisen valtion, Euroopan unionin tai kansainvälisen järjestön kanssa aluevalvonnassa säädetään kansainvälistä apua, yhteistoimintaa ja muuta kansainvälistä toimintaa koskevasta päätöksenteosta annetussa laissa *(418/2017)* ja puolustusvoimista annetussa laissa *(551/2007).*— — — — — — — — — — — — — —34 §Vihamielisen toiminnan torjuminenVihamielisellä toiminnalla tarkoitetaan:— — — — — — — — — — — — — —2) vieraan valtion tai tunnuksettoman sotilaallisen ryhmän *aseistetun* sota-aluksen tai sotilasilma-aluksen taikka vieraan valtion tai tunnuksettoman sotilaallisen ryhmän sotilasajoneuvon tuloa Suomen alueelle aluevalvontaviranomaisen antamasta varoituksesta huolimatta;*— — — — — — — — — — — — — —*35 §Aluerikkomuksen ja alueloukkauksen tutkintaAluevalvontaviranomainen huolehtii aluerikkomuksen ja alueloukkauksen alustavasta selvittämisestä. Tarvittaessa asian tarkempi selvittäminen siirretään sotilas- tai rajavartioviranomaiselle.*— — — — — — — — — — — — — —* | *4 b §*Toistuvaan maahantuloon oikeuttava lupa*Pohjois-Atlantin liiton jäsenvaltion, Euroopan talousalueeseen kuuluvan valtion tai Schengenin säännöstöä soveltavan valtion sotilaalle, sotilasajoneuvolle, valtionilma-alukselle ja valtionalukselle voidaan hakemuksesta myöntää Suomen alueelle tuloon lupa, joka on voimassa enintään yhden kalenterivuoden pituisen määräajan kerrallaan.**1 momentissa tarkoitetun luvan voimassaoloa voidaan jatkaa ilman hakemusta, jos luvan myöntämisen edellytyksissä ei ole tapahtunut olennaisia muutoksia.* *Valtioneuvoston asetuksella annetaan tarkemmat säännökset lupahakemuksen jättämisestä, hakemukseen liitettävistä selvityksistä, luvan voimassaolosta sekä muista lupamääräyksistä ja -ehdoista.*5 §Poikkeus lupavelvollisuudesta*Suomeen viralliselle käynnille saapuvaa vieraan valtion päämiestä kuljettava valtionilma-alus tai valtionalus saa tulla Suomen alueelle ja olla maassa ilman 4 §:n 1 momentissa tai 4 a §:ssä tarkoitettua lupaa.* *Vieraan valtion sotilaalta, sotilasajoneuvolta, valtionilma-alukselta tai valtionalukselta ei edellytetä 4 §:n 1 momentissa tai 4 a §:n 1 momentissa tarkoitettua lupaa, jos vieraan valtion sotilaan, sotilasajoneuvon, valtionilma-aluksen tai valtionaluksen maahantulo liittyy Suomen pyytämän avun vastaanottamiseen tai Suomen alueella tapahtuvaan yhteistoimintaan, josta on päätetty kansainvälistä apua, yhteistoimintaa ja muuta kansainvälistä toimintaa koskevasta päätöksenteosta annetun* *lain tai puolustusvoimista annetun lain nojalla.*Vieraan valtion valtionilma-alus tai valtionalus saa aluevalvontaviranomaisen tai muun viranomaisen pyynnöstä tulla kiireelliseen pelastustehtävään, rajaturvallisuustehtävään tai ympäristövahinkojen torjuntatehtävään taikka talvimerenkulun avustustehtävään Suomen alueelle ilman 4 §:n 1 momentissa tai 4 a §:ssä tarkoitettua lupaa. Muun kuin aluevalvontaviranomaisen on viipymättä ilmoitettava pyynnöstään *P*ääesikunnalle.*Ellei Suomea velvoittavasta kansainvälisestä sopimuksesta muuta johdu,* vieraan valtion valtionilma-aluksen lennosta on toimitettava ilmaliikennepalvelun tarjoajalle asianmukainen lentosuunnitelma ennen ilma-aluksen tuloa Suomen alueelle. Vieraan valtion valtionaluksen, joka tulee Suomen alueelle muussa kuin viattoman kauttakulun tarkoituksessa, on ennen Suomen alueelle tuloa ilmoitettava aluevalvontaviranomaiselle aluevesirajan ylityspaikka ja -aika.*Vieraan valtion ilma-alukselta ei edellytetä lentosuunnitelman toimittamista, jos maahantulo liittyy Suomen pyytämän avun vastaanottamiseen tai Suomen alueella tapahtuvaan yhteistoimintaan, josta on päätetty kansainvälistä apua, yhteistoimintaa ja muuta kansainvälistä toimintaa koskevasta päätöksenteosta annetun lain tai puolustusvoimista annetun lain nojalla.**Vieraan valtion sotilaan, sotilasajoneuvon, valtionilma-aluksen ja valtionaluksen Suomen alueelle tulosta ja maassaolosta 1 ja 2 momentissa tarkoitetuissa tilanteissa on tehtävä ennalta ilmoitus Pääesikunnalle.* *Valtioneuvoston asetuksella annetaan tarkemmat säännökset 5 momentissa tarkoitetun ilmoituksen jättämisestä ja ilmoitukseen liitettävistä selvityksistä.*6 § Valtionilma-alusta koskevat erityisrajoituk-set— — — — — — — — — — — — — —*Mitä 1 momentissa säädetään, ei koske valtionilma-alusta, joka on Suomen alueella sellaisen päätöksen perusteella, joka liittyy Suomen pyytämän avun vastaanottamiseen tai Suomen alueella tapahtuvaan yhteistoimintaan ja josta on päätetty kansainvälistä apua, yhteistoimintaa ja muuta kansainvälistä toimintaa koskevasta päätöksenteosta annetun lain tai puolustusvoimista annetun lain nojalla.* 7 §Valtionalusta koskevat erityisrajoitukset— — — — — — — — — — — — — —*Mitä 1 momentissa säädetään, ei koske valtionalusta, joka on Suomen alueella sellaisen päätöksen perusteella, joka liittyy Suomen pyytämän avun vastaanottamiseen tai Suomen alueella tapahtuvaan yhteistoimintaan ja josta on päätetty kansainvälistä apua, yhteistoimintaa ja muuta kansainvälistä toimintaa koskevasta päätöksenteosta annetun lain tai puolustusvoimista annetun lain nojalla.*10 §Lupaviranomaiset sekä lupa- ja ilmoitusme-nettelyEdellä *4 ja 4 a § sekä 6-8 §:ssä* tarkoitetun lupa-asian käsittelee ja ratkaisee *P*ääesikunta. Puolustusministeriö ratkaisee 9 §:ssä tarkoitetun lupa-asian, ja se voi lisäksi pidättää itselleen päätösvallan muutoin *P*ääesikunnan ratkaistavaksi kuuluvassa tässä momentissa tarkoitetussa asiassa. *Edellä 6-8 §:ssä tarkoitettuun lupaan liittyvän hakemuksen jättämisestä, hakemukseen liitettävistä selvityksistä* sekä luvan voimassaolosta ja muista lupamääräyksistä säädetään tarkemmin valtioneuvoston asetuksella.14 §Maanpuolustuksen kannalta merkityksellisten kohteiden tutkiminen ilma-aluksestaEllei Suomea velvoittavasta kansainvälisestä sopimuksesta muuta johdu, Suomen alueella ei ilman lupaa saa lennon aikana ilma-aluksesta tai muusta ilmassa liikkuvasta laitteesta taltioida tietoa sähkömagneettisilla tai akustisilla kuvaamisen tai kuvantamisen menetelmillä:— — — — — — — — — — — — — —6) *P*uolustusvoimien tai *R*ajavartiolaitoksen *sotilaallisista harjoituksista.**Mitä 1 momentissa säädetään, sovelletaan soveltuvin osin myös Pohjois-Atlantin liiton jäsenvaltion, Euroopan talousalueeseen kuuluvan valtion tai Schengenin säännöstöä soveltavan valtion asevoimiin.*Mitä 1 *ja 2 momentissa* säädetään, ei koske tiedon taltioimista yleisessä liikenteessä olevasta ilma-aluksesta yksityiseen tarkoitukseen.*Mitä 1 ja 2 momentissa säädetään, ei koske valtionilma-alusta, joka on Suomen alueella sellaisen päätöksen perusteella, joka liittyy Suomen pyytämän avun vastaanottamiseen tai Suomen alueella tapahtuvaan yhteistoimintaan, josta on päätetty kansainvälistä apua, yhteistoimintaa ja muuta kansainvälistä toimintaa koskevasta päätöksenteosta annetun lain tai puolustusvoimista annetun lain nojalla.*15 §Viranomaisia koskevat poikkeuksetMitä 12–14 §:ssä säädetään, ei koske viranomaista sen hoitaessa virkatehtäviään, jos tehtävien hoitaminen vaatii mainituissa pykälissä tarkoitettua tutkimusta tai kuvausta ja jos tutkimuksella tai kuvauksella saadut tiedot ja tallenteet tulevat yksinomaan virkakäyttöön. 19 §Luvan myöntämisen ja peruuttamisen edellytykset— — — — — — — — — — — — — —Luvan perusteella otetut tallenteet voidaan lupamääräysten noudattamisen valvomiseksi määrätä esitettäviksi lupaviranomaiselle. Lupaviranomainen voi rajoittaa tallenteiden julkaisemista tai kieltää sen, jos materiaaliin sisältyy maanpuolustuksen kannalta tärkeää tietoa, jonka julkistaminen voisi vahingoittaa tai vaarantaa maanpuolustuksen etua. *Lupaviranomainen voi hakea luvanhakijasta turvallisuusselvityslaissa (726/2014) tarkoitetun yritysturvallisuusselvityksen laatimista, mikäli luvan perusteella harjoitettavassa toiminnassa muodostuu maanpuolustuksen kannalta sellaista tietoa, joka viranomaisen asiakirjaan merkittynä olisi lain mukaan salassa pidettävää.*— — — — — — — — — — — — — —22 §Muutoksenhaku— — — — — — — — — — — — — —Oikaisuvaatimukseen annettuun päätökseen saa hakea muutosta valittamalla hallinto-oikeuteen siten kuin *oikeudenkäynnistä hallintoasioissa annetussa laissa (808/2019)* säädetään. Hallinto-oikeuden päätökseen saa hakea muutosta valittamalla vain, jos korkein hallinto-oikeus myöntää valitusluvan.23 §AluevalvontaviranomaisetAluevalvontaviranomaisia ovat *Puolustusvoimat, Rajavartiolaitos*, poliisi, *Tulli* sekä niiden aluevalvontatehtäviin määrätyt virkamiehet.— — — — — — — — — — — — — — 24 §Aluevalvontaviranomaisten tehtävät*Puolustusvoimien* tehtävänä on huolehtia aluevalvonnan toimeenpanosta sekä aluevalvontaviranomaisten yhteistoiminnasta.— — — — — — — — — — — — — —Muut aluevalvontaviranomaiset osallistuvat aluevalvontaan varsinaisten tehtäviensä yhteydessä. Niiden on ilmoitettava *Puolustusvoimille ja Rajavartiolaitokselle* aluerikkomuksesta ja alueloukkauksesta taikka aluerikkomuksen tai alueloukkauksen uhasta sekä ryhdyttävä käytettävissään olevin keinoin toimenpiteisiin aluerikkomuksen ja alueloukkauksen estämiseksi.24 b §Aluerikkomuksesta ja alueloukkauksesta ilmoittaminenAlusliikennepalvelun tarjoajan, ilmaliikennepalvelun tarjoajan ja ilmatilan hallintayksikön on ilmoitettava *Puolustusvoimille ja Rajavartiolaitokselle* havaitsemastaan aluerikkomuksesta ja alueloukkauksesta taikka aluerikkomuksen tai alueloukkauksen uhasta sekä ryhdyttävä käytettävissään olevin keinoin toimenpiteisiin aluerikkomuksen ja alueloukkauksen estämiseksi.24 d AluevalvontayhteistyöTuen pyytämisestä toiselta valtiolta, *Pohjois-Atlantin liitolta* tai muulta kansainväliseltä järjestöltä taikka Euroopan unionilta aluevalvontaa varten ja yhteistoiminnasta toisen valtion, *Pohjois-Atlantin liiton* tai muun kansainvälisen järjestön taikka Euroopan unionin kanssa aluevalvonnassa säädetään kansainvälistä apua, yhteistoimintaa tai muuta kansainvälistä toimintaa koskevasta päätöksenteosta koskevasta päätöksenteosta annetussa laissa ja puolustusvoimista annetussa laissa.— — — — — — — — — — — — — —34 §Vihamielisen toiminnan torjuminenVihamielisellä toiminnalla tarkoitetaan:— — — — — — — — — — — — — —2) vieraan valtion tai tunnuksettoman sotilaallisen ryhmän sota-aluksen tai sotilasilma-aluksen taikka vieraan valtion tai tunnuksettoman sotilaallisen ryhmän sotilasajoneuvon tuloa Suomen alueelle aluevalvontaviranomaisen antamasta varoituksesta huolimatta;— — — — — — — — — — — — — —35 §Aluerikkomuksen ja alueloukkaukset tutkintaAluevalvontaviranomainen huolehtii aluerikkomuksen ja alueloukkauksen alustavasta selvittämisestä. Tarvittaessa asian tarkempi selvittäminen siirretään *Puolustusvoimille* tai *Rajavartiolaitokselle.**— — — — — — — — — — — — — —*Tämä laki tulee voimaan päivänä kuuta 20 . . |

Laki

**sotilasajoneuvolain 1 ja 2 §:n muuttamisesta**

Eduskunnan päätöksen mukaisesti

*muutetaan* sotilasajoneuvolain (332/2023) 1 §:n 3 kohta sekä 2 §:n 2 kohta seuraavasti:

| *Voimassa oleva laki* | *Ehdotus* |
| --- | --- |
| 1 §Tässä laissa säädetään:— — — — — — — — — — — — — —3) vieraan valtion tai kansainvälisen järjestön *aluevalvontalain (755/2000) mukaisen luvan perusteella* Suomessa olevan kansainvälisen sotilasajoneuvon vaatimusten mukaisuuden toteamisesta ja liikennekelpoisuuden valvonnasta.2 §MääritelmätTässä laissa tarkoitetaan:— — — — — — — — — — — — — —2) *kansainvälisellä sotilasajoneuvolla* *aluevalvontalain mukaisen luvan perusteella* Suomessa olevaa vieraan valtion tai kansainvälisen järjestön ajoneuvoa, joka täyttää 40 §:ssä säädetyt vaatimukset;— — — — — — — — — — — — — — | 1 §Tässä laissa säädetään:— — — — — — — — — — — — — —3) vieraan valtion tai kansainvälisen järjestön Suomessa olevan kansainvälisen sotilasajoneuvon vaatimusten mukaisuuden toteamisesta ja liikennekelpoisuuden valvonnasta.2 §MääritelmätTässä laissa tarkoitetaan:— — — — — — — — — — — — — —2) *kansainvälisellä sotilasajoneuvolla* Suomessa olevaa vieraan valtion tai kansainvälisen järjestön ajoneuvoa, joka täyttää 40 §:ssä säädetyt vaatimukset;— — — — — — — — — — — — — —Tämä laki tulee voimaan päivänä kuuta 20 . . |

Laki

puolustustarvikkeiden viennistä annetun lain 2 §:n muuttamisesta

Eduskunnan päätöksen mukaisesti

*muutetaan* puolustustarvikkeiden viennistä annetun lain (282/2012) 2 §:n 4 kohta seuraavasti:

| *Voimassa oleva laki* | *Ehdotus* |
| --- | --- |
| 2 §Soveltamisalan rajauksetTätä lakia ei sovelleta, jos:— — — — — — — — — — — — — — 4) toimintaan on myönnetty lupa aluevalvontalain (755/2000) nojalla. | 2 §Soveltamisalan rajauksetTätä lakia ei sovelleta, jos:— — — — — — — — — — — — — — 4) toimintaan on myönnetty lupa *tai jos lupaa ei edellytetä* aluevalvontalain (755/2000) nojalla.Tämä laki tulee voimaan päivänä kuuta 20 . . |

Laki

ampuma-aselain 17 §:n muuttamisesta

Eduskunnan päätöksen mukaisesti

*muutetaan* ampuma-aselain 17 §:n 10 kohdan c alakohta seuraavasti:

| *Voimassa oleva laki* | *Ehdotus* |
| --- | --- |
| 17 §Soveltamisalaa koskevat poikkeuksetTämä laki ei koske:— — — — — — — — — — — — — — 10) vieraan valtion asevoimille kuuluvien ampuma-aseiden, aseen osien, patruunoiden ja erityisen vaarallisten ammusten siirtoa Suomeen tai Suomesta, tuontia, vientiä, valmistamista, korjaamista, muuntamista tai hallussapitoa, jos:— — — — — — — — — — — — — — c) toimintaan on myönnetty lupa aluevalvontalain (755/2000) nojalla;— — — — — — — — — — — — — —  | 17 §Soveltamisalaa koskevat poikkeuksetTämä laki ei koske:— — — — — — — — — — — — — — 10) vieraan valtion asevoimille kuuluvien ampuma-aseiden, aseen osien, patruunoiden ja erityisen vaarallisten ammusten siirtoa Suomeen tai Suomesta, tuontia, vientiä, valmistamista, korjaamista, muuntamista tai hallussapitoa, jos:— — — — — — — — — — — — — — c) toimintaan on myönnetty lupa *tai jos lupaa ei edellytetä* aluevalvontalain (755/2000) nojalla;— — — — — — — — — — — — — — Tämä laki tulee voimaan päivänä kuuta 20 . . |